text:
Komandi sunndag, tann 25/2-2018 vera tað 75 ár síðani 29 fólk, helst mestsum
bara menn, hittust í Tórshøll. Endamálið var at skipa reiðfólk í ein felagskap.
Tað vóru teir tríggjir, Jens Pauli av Reyni, Leivur T. Hansen og Aksel Hansen ið
tóku stig til fundin.
Úrslitið av fundinum gjørdist at nýtt felag var sett á stovn. Navnið gjørdist
Føroya Ríðingarfelag, fyrsta nevndin var mannað við teimum trimum
stigtakaranum, umframt Tummas Rubeksen og Eivindi Evensen
Endamálini hjá felagnum vóru trý. Fremjing av ríðingini, viðlíkahald av ríðigøtum
og fyriskipan av kappríðing. Fyrstu mongu árini var hetta eisini høvuðsuppgávan
hjá felagnum og er tað í ávísan mun helst tað enn.
Virksemið hjá felagnum, broyttist tó í stóran mun tá Føroya Ríðingarfelag seinast
í 70’inum gjørdi avtalu við Tórshavnar Kommunu, um at felagið fekk tillutað eitt
økið úti í Havnardali til at byggja fjós og at nýta sum felagsøkið.
Orsøkin til at felagið fekk økið frá býráðnum, var helst at vanligi borgarin var um
at gerast troyttir av øllum rossunum sum stóðu runt um í fjósum og skúrum inni
í býnum. At hetta var ein góð og skilagóð avgerð hjá Tórshavnar Kommununi,
eru tað í dag helst ikki fleiri meiningar um - Um onkur enn skuldi ivast, so er at
fara ein túr út í Havnardal, har stórtrívast bæði ross og reiðfólk.
Umframt fjós hevur felagið eisini bygt felagshús og stóra reiðhøll, næstan alt gjørt
við sjálvbodnari arbeiðsmegi av limum felagsins. Felagið arbeiðir í løtuni ítøkiligt
við ætlan um at byggja enn fleiri fjós á økinum, hetta er arbeiði sum eftir ætlan fer
í gongd í næstum.
At Tórshavnar Kommuna og Føroya Ríðingarfelag, hava eitt gott samstarv sæst
eisini á øðrum økjum. Tætt samstarv hevur verið um gerð av rossagøtum í
haganum, hesar gøtur eru primert gjørdar fyri at verja hagan móti óv spjaddari
ríðing. Annar fyrimunir av hesum, er at vanligi havnarborgarin hevur tikið hesar
gøtur til sín. Tað er ringt at lata sosialar miðlar upp, uttan at síggja mynd, har
onkur “reypar” um at hava verið túr eftir rossagøtuni.
Samstarvið um komunala barnaansing á økinum hjá Føroya Ríðingarfelag er
eisini ein sólskinsøga. Óteljandi søgur eru um foreldur, sum eru fegin at børn
teirra hava fingið møguleikan at sleppa úr býarmeldrinum og út í Havnardal og
nátturuna har
At Føroya Ríðingarfelag, hóast høga aldurin er sprelllivandi er sjón fyri søgn.
Felagið skipar enn fyri kappingum, felagstúrum, umframt skeiðsvirksemið og
ikki at gloyma vælumtøktu Djóradagarnar.
Nevndin hevur seinasti árini, eisini lagt dent á at skipa fyri undirvísing fyri børn
og ung. At limatalið nú felagið fer um tey 75 árini, er langt omanfyri 300,
prógvar helst eisini at felagnum enn er lív lagað.
Fyri at hátíðarhalda dagin hevur nevndin gjørt av at halda stóra veitslu í Dansifrøi.
Veitslan verður komandi leygarkvøld 24/2
.


c: text/html

text:
Tað er ókeypis at luttaka í Skúlafótbólti, tvs. at tað kostar onki fyri skúlar ella næmingar at luttaka í kappingini Skúlafótbóltur.
Hvørt lið spælir í minsta lagi 3 dystir í einum innleiðandi bólkaumfari. Bólkavinnarar fara víðari til finalu-umfar og spælt verður síðani fram ímóti finaluni.
Liðmynd verður eisini tikin av øllum liðunum og myndirnar kunnu takast niður á heimasíðuni.
Til Skúlafótbólt verður bjóðað ókeypis vatn og frukt, meðan kappingin er.
Harumframt er eisini ókeypis atgongd til svimjing í Páls Høll tann dagin spælt verður.
Lagt er upp til, at luttakarar hava matpakka við heimanífrá, men tilber eisini at bíleggja matpakka, sum so verður latin í Marghøllini. Eru ynski um hetta, so er at seta seg í samband við samskiparan, Jens Petur Brattalíð á jenspetur@marghollin.fo.

robotstxt: allowed

filter: keep


text:
Hanus Kamban
Hanus Kamban (25. juni 1942 í Saltangará sum Hanus Andreassen, navnskifti 2000) er millum bestu stuttsøguhøvundar okkara. Fyrsta stuttsøgusavn hansara "Dóttir av Proteus" bar beinanvegin boð um ein høvund, sum hevði víðan sjónarring og sum hevði sett seg inn í tilverulig viðurskifti, bæði sosialt og í tíð. Stuttsøgusøvn Hanusar eru dygdarsøvn og hansara næru og livandi lýsingar av vanligum menniskjum og teirra gerandisítrivum er skaldskapur, tá hann er bestur. Størsta verk Hanusar er eitt tribindverk um skaldið Janus Djurhuus. Við sínum neyvleika og nærlagni hevur Hanus skapt eina dygga lýsing av skaldinum og menniskjanum Janusi Djurhuus.
- 1992 - 1994 Formaður í Rithøvundafelag Føroya.
Innihaldsyvirlit
Heiðurslønir og tilnevningar[rætta | rætta wikitekst]
- 1980 - Bókmentavirðisløn M.A. Jacobsens fyri yrkisbókmentir.
- 1986 - Bókmentavirðisløn M.A. Jacobsens fyri fagrarbókmentir.
- 1990 - Gávugóðs úr Grunni Kristjans á Brrekkumørk.
- 2001 - Vann við søguni "Angels Place" stuttsøgukapping Listastevnu Føroya.
- 2002 - Tilnevndur Bókmentavirðisløn Norðurlandaráðsins fyri Pílagrímar
- 2004 - Mentanarvirðisløn Landsins
- 2007 - Lívslanga veiting frá Statens Kunstfond.[1]
- 2012 - Tilnevndur Bókmentavirðisløn Norðurlandaráðsins fyri Gullgentan
Útgivið[rætta | rætta wikitekst]
- 1979 - Kveikt og kannað (yrkingar/greinir og týðingar eftir Rikard Long)
- 1980 - Dóttir av Proteus (stuttsøgur)
- 1982 - Við tendraðum lyktum (stuttsøgur)
- 1985 - Tíðartinnur (greinasavn)
- 1986 - Hotel heyst (stuttsøgur)
- 1994 - Hjalmar Söderberg (stutt ævisøga)
- 1994 - J.H.O. Djurhuus - ein bókmentalig ævisøga I
- 1995 - J.H.O. Djurhuus - ein bókmentalig ævisøga II
- 1997 - J.H.O. Djurhuus - ein bókmentalig ævisøga III
- 2000 - Tann bráðvakra hugsjónin (greinasavn)
- 2000 - Heystveingir (sjónleikur)
- 2001 - Heimahøllin (kantata saman við tónaskaldinum Kára Bæk)
- 2001 - Pílagrímar (stuttsøgur)
- 2003 - Jósef Stalin (um lív og politik Stalins)
- 2007 - Hjarta uttan fylgisneyta: Herman Bang 150 ár (essay)
- 2008 - Cafe Europa (yrkingasavn)
- 2010 - Gullgentan (stuttsøgur, tilnevnd til Bókmentavirðisløn Norðurlandaráðsins 2012)
- 2012 - Guldpigen (á donskum), Kirsten Brix týddi
Týðingar[rætta | rætta wikitekst]
- 1969 - Drekin og aðrar søgur (Greene, Wells, Bradbury, Maugham)
- 1979 - Dreymur um eitt undarligt land (Greene)
- 1989 - Othello (Shakespeare)
- 1991 - Tey deyðu (Joyce)
- 1994 - Glas lækni (Söderberg)
- 2002 - Tað nýggja Atlantis (týddar stuttsøgur í scinece-fiction sjangrini)
- 2014 - Manor (Stuttsøga eftir Karl Heinrich Ulrichs)
Keldur[rætta | rætta wikitekst]


text:
UNDRUNARVERT
Dan Klein --- 07.08.2018 - 09:42
Tann 27/07-2018 verið eg uppringdur i samband við eitt brot í degi og viku sama kvøld, sum snýr seg um læknamiðstøð á Kirkjustræti 2.
Innsent av Andrass Skaalum:
Viðkomandi spyr um eg hevði sæð sendingina, metti innslagið vekja undran í mun til aktørar og framferð í málinum.
Eg stákaðist til Ólavsøku og hevði ikki sæð D&V, men lovaði at hyggja hana ígjøgnum á netinum, eftir Ólavsøkuna.
Sendingin vakti undran og reisti spurningar, seti meg tí í samband við Erling Bech, at hoyra nærri um málið.
Tað gjørdist greitt, at D&V hevði sett fokus á eitt undrunarvert mál.
a) Kann Tórshavnar Kommuna loyva sær at gera mun á borgarum ?
a. Havi áður hoyrt fólk innan byggivinnuna siga seg verða blacklistaðan og annan ber ótta fyri at
verða blacklistaðan og ikki fáa uppgávur frá Tórshavnar kommunu.
b) Hevur seljarin av ognini brúkt interna vitan frá tveimum samráðingum við Býráðið til egið gagn ?
a. Samráðingar vegna Erling Bech og Betri-samtakið.
c) Kann tað vera kennskapur millum seljaran og nýggja eigaran, sum elvir slíkan arbeiðshátt ?
a. Fann fram til sendingina “Á bylgjulongd”, ið avgjørt bendir á kennskap.
Tykist sum allir spurningar kunnu svarast stutt – JA
Á fb síðu míni ” Innlit í trygging saman við Andrass Skaalum” leggi eg javnan kunnandi tilfar um tryggingarviðurskifti, fíggjarheimin og leiðsluviðurskifti - ítøkiliga og almenna kunning.
HAVI EFTIRFYLGJANDI FINGIÐ NIÐANFYRI STANDANDI REGLUR FRÁ EINUM AV LESARUNUM
Velji at senda hesar til tykkum í óbroyttum líki, tó ein lítil viðmerking :
“Tá ið tað ikki eydnast at leiga bygningin út, vil Erling Bech hava hjálp til at selja bygningin”, sum eg skilji á Erlingi, var meiningin at potetentiellir leigarar, kundu fáa tilboðið at keypa bygningin, um tað at leiga, ikki var so áhugavert.
Her er so teksturin frá lesaranum í óbroyttum líki :
Kanska ein søga ? ?
Ísamband við skrivi hjá Andrass Skalum á Facebook 03. august vil eg hervið vísa tykkum á eina kós, sum tit kanska eiga at takað upp sum eina søgu.
Birgir Nielsen er stjóri og eigari av felagnum Nira, samstundis sum hann er umboðsráðslimur fyri Ognarfelagið Tryggingartakaranna, nevndarformaður fyri Betri og næstformaður fyri Betri Banka, sum eigur Betri Heim.
Sum formaður fyri Betri hevur Birgir heilt sikkurt haft eitt gott innlit í samskifti millum Betri og Tórshavnar Kommunum, ísamband við at Tórshavnar Kommuna vildi leiga bygningin frá Betri á Hálsi.
Samstundis hevur Birgir umvegis sítt felag Nira arbeitt fyri Erling Bech um at skaffa leigarar til sín bygning. Nira hevur haft hendan bygningin til leigu á síni heimasíðu í fleiri mánaðir. Tá ið tað ikki eydnast at leiga bygningin út, vil Erling Bech hava hjálp til at selja bygningin, sambært skrivingini hjá Andrass Skaalum. Birgir setur seg í samband við ein kenning og skipar soleiðis fyri at bygningurin hjá Erling Bech verður seldur og leigaður út til Tórshavnar Kommunum fram um bygningin hjá Betri.
Trupulleikin hjá Birgir Nielsen í hesum málið er, at hann arbeiðir í móti Betri og Betri Heim, sum hevur til endamál at skipa fyri keyp og sølu av ognum og sum eftir ætlan skuldi taka sær av at selja bygningin fyri Erling Bech.
Sambært viðtøkunum fyri Ognarfelagið Tryggingartakaranna § 12 stk 3 stendur.
“Stk. 3. Eingin kann virka sum umboðsfólk, um tey eru sett í starv í ella arbeiða fyri virkið, sum er kappingarneyti hjá felagnum og tess dótturfeløgum.”
Sostatt brýtur Birgir Nielsen viðtøkurnar hjá Ognarfelagnum Tryggingartakaranna §12 stk3 og eigur tí at verða koyrdur út úr Umboðsráðnum beinanvegin.
Viðtøkurnar fyri Ognarfelagið verða avritaðar niður gjøgnum øll dótturfeløgini, tí brýtur Birgir allar viðtøkurnar hjá Samtakinum og hevur tí ein stóran trupulleika við at sita sum umboðsráðslimur, nevndarformaður fyri Betri og næstformaður fyri Betri Banka.
Vónandi skilja tit samband her ímillum. Um tit vilja hava fleiri spurningar ivist eg onga løtu í at Andrass Skaalum, sum hevur verið alment frammi um hetta málið kann geva tykkum fleiri upplýsingar.


text:
Hvussu ljóðar tónlistaliga framtíð Føroya?
Tað fáa vit eitt boð uppá sunnudagin kl 16.00, tá tónleikarar úr Musikkskúlamiðnámi hjá Tórshavnar musikkskúla hava konsert í Norðurlandahúsinum.
Konsertin er triðja og seinasta í røðini “Tónleikarar á veg” í ár, og hetta verður tann sonevnda "cross-over"-konsertin, har klassisku og rútmisku tónleikaheimarnir koma saman.
Høvuðsevnið á konsertini í ár er minimalisma, og í hesum liggur, at so lítið sum gjørligt skal nýtast til at røkka tí endaliga úrslitinum. Rúm og tíð verða avbjóðað á hesi konsertini og frumevnini koma fram: Vatn og vindur, tøgn og meldur.
Umframt verk eftir tvey av høvuðsnøvnunum innan minimalismu, Steve Reich og Terry Riley, verður tónleikur eftir Teit Lassen, Trónd Bogason og Kristian Blak at hoyra. Verkið hjá Kristiani Blak, Vatn og vindur, er skrivað til høvið og verður tískil frumframført.
Alt framført við spælihugi og markleysum opinleika av ungu tónleikaspírunum á Musikkskúla miðnámi.
Bernharður Wilkinson leiðir framførsluna av verkinum hjá Kristiani Blak, meðan samskipararnir Kim Kristensen og Ólavur Jakobsen, við hollari hjálp frá Johan Hentze, hava vant við ungu tónleikarunum.
Tónleikarar á veg er eitt samstarv millum Norðurlandahúsið, Tórshavnar musikkskúla og Miðnám.


text:
Líknandi greinar
Rebekka gull og Sólvá silvur í 200 metur bringu
Rebekka Trygvadóttir úr Ægir svam ein góðan 200 metur bringu á FM 2018 og vann sannførandi við tíðini 2:44.77, Sólvá A. Sigurðsson, somuleiðis úr Ægir, bleiv nummar tvey, við tíðini 2:51.94 og stóra stjørnan innan 200 metur bringu Sára R. Nysted bleiv nummar trý, heili 18 sekund verri enn Rebekka, so nú eigur Ægir drotningina Les meira…
Innbjóðing til Svimjifagnaðardagin 2018 í Klaksvík
Sunnudagin hin 1. juli 2018 skipa Svimjisamband Føroya og Ægir fyri einum stórum og vónandi sera stuttligum spælidegi í Klaksvíkar Svimjihøll. Tiltakið er ókeypis og ætlað øllum børnum sum ganga í 4. ella 5. skúlaflokki, óansæð hvussu væl tey duga at svimja – Men av praktiskum ávum mugu vit tó avmarka luttøkuna til umleið 110 Les meira…
Klaksvík í Fokus í hestfrítíðini
Nú gerast kvøldini myrk og long, og heystfrítíðin stendur fyri framman. Nógv spennandi er tó á skránni í Klaksvík, og hvørt gerandiskvøld í heystfrítíðini bjóðar Klaksvíkar kommuna øllum at vera vælkomin til forkunnugar vitjanir á nógvum av teimum ymsu støðunum, har byggiverkætlanir eru í gongd ella á skránni. Stórar og sjónligar broytingar fara fram í Les meira…


text:
Trygdarkrøv til Heldina
1. Inngangur
Hetta skjal lýsir tey trygdarkrøv í eru sett til luttakarar í Heldini, fyri at samskiftið millum KT skipanir er á einum høgum trygdarstøði.
Luttakarin hevur einsamallur ábyrgdina av trygdini av trygdarambætaranum, bæði tá talan er um fysiska trygd, brúkaraatgongd og tryggjan og herðing av trygdarambætara. Hendan uppgávan kann tó útveitast til triðja part. Viðvíkjandi trygdini hjá luttakarum hevur KTL bert skyldu at veita trygg forrit, og at luttakarar verða eyðmerktir rætt.
2. Dátuflokking
Ein dátuflokking sjónliggerð krøvini til trygd so sum trúnað, atgeingi og rættleika.
Flokkað verður eftir:
- Trúnaður (Confidentiality) lýsir týdningin av at dátur ikki koma í skeivar hendur.
- Dátur við lágum trúnaðarstigi eru t.d. almennir upplýsingar
- Dátur við høgum trúnaðarstigi eru t.d. viðkvæmar dátur sambært persónsdatalógini ella forrætningskritiskar dátur
- Atgeingi (Availability) lýsir týdningin av at skipanin er tøk.
- Dømi um eina skipan við lágum atgeingisstigi er bókasavnsskipan
- Dømi um eina skipan við høgum atgeingisstigi er landsfólkayvirlitið
- Rættleiki (Integrity) lýsir týdningin tað hevur at dátu ikki verða broytt óautoriserað t.d. av einum álopi ella feili
- Dømi um lágt rættleikastig er keypsportalurin
- Dømi um høgt rættleikastig er apoteksskipanin
-
Fyri at dáturnar sum verða samskiftar/deildar í Heldini hava eitt nøktandi trygdarstig, er neyðugt at flokka dáturnar í KT-skipanum. Dátuflokkingin er bygd á kendar dátuflokkingar, sum eru tillagaðar Heldini. Mælt verður til, at dátuflokkingin verður regluliga gjøgnumgingin, soleiðis at broytingar verða staðfestar og skrásettar.
Dátuflokkingin verður gjørd sambært yvirlitinum seinni í hesum skjali.
2.1 Hvat skal flokkast og hvør skal flokka
Vevtænastuveitarar
Vevtænastuveitarar skulu flokka sín trygdarambætara og sína KT-skipan. Flokkingin skal fylgja við hvørja ferð, vevtænastuveitarin sendir inn umsókn at knýta eina vevtænastu í Heldina.
Vevtænastubrúkarar
Vevtænastubrúkarar skulu flokka sín trygdarambætara. Hetta skal gerast hvørja ferð, hesin knýtir í eina nýggja vevtænastu.
Dátuflokkingin hjá báðum pørtunum skal standa í sínámillum avtaluni.
Tað er ábyrgdin hjá luttakarunum at halda neyðuga trygdarstøðið og at gera skoðan av hesum.
Hvat skal flokkast
Trygdarambætarin hjá einum tænastuveitara skal flokkast eftir trygdarstigi hjá KT-skipanini sum er knýtt í trygdarambætaran. Eru fleiri ymiskar skipanir við ymiskum trygdarstigi knýttar í, so skal trygdarambætarin flokkast eftir teirri skipan við hægsta trygdarstigi.
Er ein tænastubrúkari, við serliga høgum trygdarstigi, knýttur í eina skipan hjá tænastuveitara, so mugu tænastuveitari og -brúkari gera eina sínámillum avtalu um trygdarstig.
Trygdarambætarin hjá einum tænastubrúkara skal flokkast eftir trygdarflokkingini hjá dátum, sum verða samskift gjøgnum hendan. Eru fleiri ymisk samskifti gjøgnum sama trygdarambætaran, so skal hesin flokkast eftir dáta við tí hægsta trygdarflokkingini.
Ein KT-skipan kann hava fleiri trygdarambætarar koyrandi lið um lið fyri at røkka neyðuga trygdarstigið í samband við atgeingi. Hetta verður nevnt dublering.
2.2 Hvussu skal flokkast
Myndin niðanfyri vísir, hvussu dáturnar skulu flokkast (grønt), og hvørji átøk verða viðmæld eftir flokking (blátt).
Nærri lýsing av hugtøkum og átøkum:
3. Change Management í sambandi við Heldina
Tað er neyðugt at tænastuveitarar hava eina change management mannagongd, fyri at tryggja at tænastubrúkarar ikki fáa feilir í samband við broytingar og dagføringar. Vevtænastur kunnu leggjast út í ymiskum útgávum, sum eru virknar samstundis.
Change Management skal tryggja, at broytingar av tænastum í Heldini verða verksettar rætt og ikki ávirka skipanir, servarar og net skeiva vegin.
Tað er Heldarábyrgdarin hjá einum luttakara, ið hevur evstu ábyrgd av Change Management av sínum vevtænastum í sambandi við Heldina. Hann skal tryggja, at hansara vevtænastubrúkarar fáa fráboðan um broytingar í góðari tíð, og at teir fáa at vita, hvørjar broytingar og ábøtir skulu gerast hjá teimum fyri at tryggja støðugan og framhaldandi rakstur. Change management skal eisini tryggja at tað ber til at rulla aftur til eina fyrrverandi støðu, sum riggar, um ein broyting hevur óvæntaðar trupulleikar við sær.
4. Trygdarambætarar og tilknýttar skipanir
Serligur dentur eigur at verða lagdur á at tryggja samskifti millum trygdarambætara og KT-skipan, so eingin leggur seg ímillum, fyri at stjala ella broyta dátur. Støðan verður enn strangari um fleiri luttakarar brúka sama trygdarambætara. Tá skal sambandið millum trygdarambætara og KT-skipan vera tryggjað við ein bronglaðum samskifti við SSL-lyklum. Hesir lyklarnir kunnu gerast lokalt og leggjast á trygdarambætara og KT-skipan. Umframt hetta eiga aðrar trygdaruppsetingar at gerast, sum t.d. og/-ella bert at loyva ávísum IP-adressum atgond.
Um fleiri luttakarar deilast um sama trygdarambætara, so eiga vevtænastuveitarar og vevtænastubrúkarar at skiljast frá hvørjum øðrum, so at bert veitarar eru á einum trygdarambætara og brúkarar á einum øðrum. Orsøkin til hetta er, at fleiri firewalls loyva ikki at samskifti fer inn og út á somu ip-adressu.
Meginreglan er, ein luttakari hevur bert loyvi til at binda sínar egnu skipanir í sín trygdarambætara. Tað ber tó til at fleiri luttakarar brúka sama trygdarambætara, men tá er tað við hvør sínari tilmelding og íbinding til Heldina. Í hesum føri skal bert ein navngivin høvuðsábyrgdari vera, sum hevur evstu ábyrgd av rakstri og trygd á trygdarambætaranum. Ynskir ein luttakari at víkja frá hesari meginreglu, skal hann venda sær til KTL við hesum fyrispurningi.
5. Trygdarhendingar
Einhvør trygdarhending, ella misnýtsla av upplýsingum ella skipanum, sum eru knýttar í Heldina, skal verða fráboðað KT Landsins. Um ein trygdarhending verður staðfest, so hevur luttakarin skyldu at gera neyðugar ábøtur, fyri at tryggja framhaldandi rakstur.
Gerst myndugleikin varugur við, at møgulig trygdarbrot eru framd á kervi ella skipanir tess, t.d. virus álop, hakking o.s.fr., skal myndugleikin alt fyri eitt boða KT Landsins frá hesum.
6. Stýring av atgongd til vevtænastur
Tá ein luttakari er knýttur í Heldina, so hevur hann sjálvur ábyrgdina av at stýra atgongd og rættindum hjá vevtænastubrúkarum. Hetta verður fyrst og fremst sett upp í trygdarambætaranum, men um tað er neyðugt, so kann ein neyvari stýring eisini gerast í KT-skipanini hjá luttakaranum.
Loyvini, sum verða givin í trygdarambætaranum, siga bert hvør stovnur sleppur inn at gera ein ávísan fyrispurning, men kunnu ikki avgera, hvørt starvsfólk ella brúkari hjá einum myndugleika, stovni ella virki fær atgongd til eina ávísa vevtænastu ella dátu. Tí kann ein neyvari stýring vera neyðug í KT-skipanini hjá luttakaranum. Tað er ábyrgdin hjá luttakaranum at avgera hvussu neyva stýring av atgongd er neyðug til eitt ávíst endamál.
7. Brúkaratrygd
Starvsfólk eru ein týðandi partur av, at Heldin er ein virkin og álítandi skipan, tí mæla vit til at krøv verða sett til tey starvsfólk, ið hava atgongd til trygdar- og miðambætaran.
Hvør brúkari á trygdarambætaranum skal hava sítt persónliga login, so tað sæst hvør loggar á.
Í vegleiðingini til TA er tað lýst hvussu ein brúkari verður stovnaður, hvussu ein loyniorðapolitikkur verður ásettur og hvar loggar liggja á TA.
7.1 Loyniorðapolitikkur
Út frá dátuflokkingini, so skal ein loyniorðapolitikkur ásetast. Ein skipan til loyniorðapolitikk, sum eitur Libpam, er løgd á trygdarambætaran, men eingin politikkur er lagdur inn. Við hesari skipanini ber til at gera ein loyniorðapolitikk.
Dømi um passorðapolitikk:
8. Tilbúgving
Ífylgi rundskrivinum kann Gjaldstovan, KT Landsins, um mett verður at álvarsligt trygdarbrot er framt, nokta einum tænastuveitara ella -brúkara atgongd til Heldina til viðurskiftini eru komin í eina trygga legu aftur. Luttakarin skal boða KT Landsins frá um álvarsligar trygdarhendingar fara fram.
Álvarslig trygdarbrot umfata t.d. óerlig starvsfólk, talgild álop, virus, hakking.
8.1 Neyðætlan/ Tilbúgving
Mælt verður til at luttakarar í Heldini hava eina tilbúgvingarætlan, sum lýsir hvat verður gjørt um ein hending fer fram, sum ávirkar raksturin.
Luttakarin kann t.d. hava kekklistar, sum siga hvat skal verða gjørt um fylgjandi hendir:
- Veitarar ikki veitingarførir í longri tíð
- Stórskaði t.d., diskfeilur, dátumissur, avbrendar ambætarar
- Húsagangur
- Skipanir verða tiknar av marknaðinum
- Skipanir eru ótryggar
Backup geymar
- Verða burtur
- Upplýsingar á teimum verða avdúkaðar
- Allar generatiónir verða burtur
Rakstrartrupulleikar
- Brek við steymveiting
- Eldur/storm/vatnskaði
- Heldardepilin koyrir ikki
- TA koyrir ikki
- Internetið koyrir ikki (stabilt)
Hóttanir frá internetinum
- DDos
- Virus o.a.
- Hackarar
Aðrar hóttanir
- Hótt/óerlig starvsfólk
- Yvirtøkur av feløgum
- Starvsfólkaflýggjan
- Bumbuhóttan
- Missur/yvirtøka/flyting av IP-adressu hjá TA
Trúnaðarbrot
- Kryptolyklar
- Kundaviðurskifti
- Skipanir, net og onnur skjalfesting
- Passorð
Snýt
- Binda seg í ein deildan trygdarambætara sum ein annar tænastubrúkari
- Leggja seg millum ein millum- og trygdarambætara og broyta ella lesa dátur
Stuldur
- Kryptolyklar
- Backup
- Hardware
Innbrot/herverk
- Hjá TA
- Rakstrarstað
9. Fráboðanarskylda
Um ein av fyrrnevndu trygdarhendingunum kemur fyri, hevur luttakarin skyldu til at boða frá sum skjótast. Hetta skulu tey gera við at fylgja fylgjandi leisti.
Luttakarin skal boða KT Landsins frá umvegis einum av fylgjandi miðlunum:
- HelpDesk skipanina, um tey eru við í Landsneti
- Heldar Umsitingarskipan (HUS)
- Teldupost: Heldin@gjaldstovan.fo
- Telefon: 35 2490
Tá luttakarin setur seg í samband við KT Landsins, er neyðugt at upplýsa:
- Navn á Heldábyrgdara hjá luttakara
- Skipan ella vevtænasta, sum luttakarin nýtir
- Nær hendingin er farin fram, t.e. dag og klokku
9.1 Tilbúgvingartoymið
Tilbúgvingartoymið tekur sær av fráboðanum frá stovnum. Tilbúgvingartoymið er samansett av kønum KT- og trygdarfólki, og er innanhýsis fólk í Gjaldstovuni.
10 Trygd veitt av Heldini
10.1 Trúnaður
Samskifti yvir Heldina er bronglað við 2048 bit SSL lyklum. Hesir lyklarnir verða útflyggjaðir av Heldardeplinum. Teir verða framleiddir á CA ambætaranum á Heldardeplinum. Hesin ambætarin er offline og bert ávísir persónar hava atgongd til hendan. Ein týdningarmikil partur av samskiftinum er eyðmerking av luttakarum, og hetta verður eisini tryggjað ígjøgnum SSL lykilinum saman við mannagongdini í sambandi við tilmelding. Tí eru krøvini til eyðmerking í sambandi við tilmeldingina sera høg.
10.2 Atgeingi
Fyri at tryggja atgeingið á Heldini, eru minst tveir miðambætarar (Central Server) settir upp á hvør sínum staði við hvør sínum netsambandi. Ein av hesum er primerur og hinir eru sekunderir, og fáa sínar upplýsingar frá tí primera. Tað merkir, at Heldin koyrir víðari um ein miðambætarin verður óvirkin, ella um álop ella líknandi hevur við sær, at eina staðið verður óvirkið.
Um primeri miðambætarin gerst óvirkin, ávirkar hetta ikki samskiftið millum luttakararnar, fyrr enn 6 tímar eru farnir, tí teir sekunderu miðambætararnir yvirtaka uppgávurnar. Orsøkin til at har er ein avmarking á 6 tímar er, at primeri miðambætarin endurnýggjar Secure DNS lyklarnar við einari livitíð á 6 tímar, og tað er bert primeri miðambætarin, sum kann gera hetta.
10.3 Rættleiki
Trygdarambætararnir hjá øllum luttakarum skráseta alt samskifti í ein logg. Hesin loggur inniheldur eyðmerking av vevtænastubrúkara, vevtænastuveitara, dagfesting og eitt fingramerki av skjalinum, sum bleiv sent. Sjálvt innihaldið í samskiftinum verður ikki goymt í Heldini.
Loggurin verður undirskrivaður við privat lyklinum hjá trygdarambætaranum og sendur inn til miðambætaran við jøvnum millumbilum. Báðir partar í einum samskifti gera hetta fingramerki, og tað kann harvið staðfesta rættleikan av skjølunum í einum samskifti.
Sum nevnt undir trúnað, so tryggjar Heldin eisini at partarnir eru eyðmerktir rætt.
Heldin veitur eisini NTP-tænastu, sum ger at allar klokkur á Heldini eru synkroniseraðar.
Støðið á trúnaðinum og rættleikanum á Heldini ger at skjøl, avtalur og líknandi samskift um Heldina eru próvføst og kunnu brúkast í einari ósemju, ella í einum rættarligum tvídrátti.


text:
Steinar Patursson
28.07.2016 - 20:03
Tíðindi > Samfelag & Politikkur > Annað
- Her eru ov nógv fólk til at ganga og leita eftir Pokemons.
Soleiðis siga teir fimm, Teitur, Sveinur, Rói, Tummas og Brandur um at fanga Pokemons á ólavsøku.
Pokemons eru á ólavsøku, eins og vanligt, og har eru nógv lures, sigur Sveinur.
Lures eru lítlir koppar av luktilsi, ið tú kanst leggja út fyri at lokka lítlu Pokemon djórini til tín.
Men tað er torført at fanga tey, hóast alt er fult í luktilsi frá Tórsgøtu og allan vegin oman eftir Áarvegnum.
- Mann kann ikki ganga og hyggja í telefonina. Her er fólk allastaðni, so vit ansa eftir, letur úr einum av teimum fimm.
Telefonin er tó til reiðar, um so skuldi verið, at onkur sjáldsamur Pokemon skuldi lagt sær leiðina framvið.
Mynd: Sverri Egholm
Mynd: Sverri Egholm
Mynd: Sverri Egholm
Mynd: Sverri Egholm


text:
Rætturin at fara í arbeiðssteðg og trygdin hjá veikastu borgarunum – tvey grundleggjandi rættindi
Sáttmálasamráðingarnar á almenna arbeiðsmarknaðinum, bæði viðvíkjandi teimum, ið starvast hjá landinum og teimum, ið starvast hjá kommununum, hava verið torførar hesu ferð, og enn eru fleiri semjur eftir at gera. At báðir partar hava rætt til at fara í arbeiðssteðg í sambandi við, at sáttmálasamráðingar slitna, er grundleggjandi fyri okkara skipan á arbeiðsmarknaðinum. Hetta skal sjálvandi virðast.
Í tí stríðsstøðu, sum tekur seg upp í sambandi við arbeiðssteðg, er tó alneyðugt, at stríðandi partarnir tryggja, at lív og heilsa hjá borgarum ongantíð verður sett í vanda. Somuleiðis mugu vit tryggja okkum, at ein arbeiðssteðgur ikki hevur við sær, at stór samfelagslig virði fara fyri skeyti.
Tað kann undir ongum umstøðum góðtakast – heldur ikki tá talan er um stríð um lønar- og sáttmálaviðurskifti – at okkara veikastu borgarar verða tiknir sum gíslar. Eins og verkfalsrætturin er grundleggjandi rættur, hava bæði kommunur og landsmyndugleikar grundleggjandi og lógarfesta skyldu at tryggja, at vandi fyri lív og heilsu ongantíð stendst av vantandi tænastu. Báðir partar á arbeiðsmarknaðinum mugu tískil gera sítt til, at arbeiðssteðgur og vantandi undantøk ikki føra við sær, at okkara veikastu ikki fáa nøktandi námsfrøðiliga hjálp ella heilsurøkt.
Av hesi orsøk hava almennu arbeiðsgevararnir – tað eru Kommunala Arbeiðsgevarafelagið og Fíggjarmálaráðið – gjørt avtalu um undantøk í sambandi við arbeiðssteðg við Føroya Pedagogfelag. Nú friður aftur valdar á hesum sáttmálaøkinum, eiga partarnir at seta seg saman at eftirmeta, um avtalan virkar sum ætlað, og á hendan hátt tryggja, at okkara veikastu borgarar ikki aftur koma í klemmu í sambandi við ein arbeiðssteðg. Somuleiðis eigur Kommunala Arbeiðsgevarafelagið at gera avtalur um undantøk við tey yrkisfelag, ið enn ikki hava slíka avtalu.


text:
Vestanfyri Havnina sæst ein stórur varði, sum dagar undan sýnuni á 222 m høga fjallinum Fjallið og liggur millum Kirkjubøreyn (351 m) og Húsareyn (345 m). Varðin nevnist Vesturvarði.
Hvussu gamal hesin varði er, vita vit ikki, men í øllum førum, er hann frá áðrenn ár 1900, tí hann er vístur á teimum fyrstu máliborðsbløðunum, sum eru uppmáld í 1895-1896.
At varðin nevnist Vesturvarði er ikki so undarligt – hann stendur jú vestanfyri Havnina. Men hvar skalt tú verða staddur í Havnini, fyri at síggja Vesturvarða í beinan vestan?
Breiddarstigið á Vesturvarða er 62˚00,58’ N í WGS84. Hetta sama breiddarstig rakar Havnar kirkju, so um tú ert staddur har og hyggur eftir Vesturvarða, hyggir tú í beinan vestan.
Somuleiðis kann sigast, at um tú ert við Vesturvarða og hyggur eftir Havnar kirkju, hyggur tú í beinan eystan.
Hví Havnar kirkja so ikki vendir móti Vesturvarða, er ein annar spurningur.


text:
Soleiðis ljóðar hægsti tóni, sum er sungin
30-11-2017
Guðrun Sólja, sanglærari, greiðir frá, hvussu fólk kunnu venja sínar sangførleikar
Tað tekur bara ein brotpart av einum sekundi í einum verki, sum er tveir tímar.
Men tónin, sum sopranurin, Audrey Luna, syngur í nýggju operaini eftir Thomas Adés, The Exterminating Angels, er so høgur, at hann ikki hevur verið sungin fyrr í 137 ára longu søguni hjá the Metropolitan Opera.
Men hetta er ikki hægsti tóni, sum nakrantíð er sungin. Langt frá. Hægsti tónin er so høgur, at hann ikki er á klaverinum.
Guðrun Sólja, sanglærari sigur, at tað ikki altíð er musikalskt, tá farið verður heilt upp í hæddirnar, men tað er gott hjá sangara at spenna víða, tí tað gevur viðkomandi fleiri møguleikar í sanginum.


text:
Uppskot til eykajáttan til mentan og list
Løgtingsmál nr. 139/2011: Uppskot til eykajáttanarløgtingslóg fyri mars 2012-1
§ 7. Mentamál
A. Yvirlit
Játtanar yvirlit
Tús. kr. Netto Útreiðslur Inntøkur
Útreiðsluætlan 500 500 –
Løgu ætlan – – –
Mentan 500 –
7.24.2. Skapandi og útinnandi 500 –
B. Játtanir
Útr. Innt.
– Tús. kr. –
7.24.2. Skapandi og útinnandi virksemi
24.2.04. Mentanargrunnurin (Stuðulsj.) J: 6.412 –
EYJ: 500 –
Viðmerkingar:
Filmslistin hevur av álvara tikið seg upp sum ein vaksandi listagrein í Føroyum seinastu
árini. Nýliga eru tvey av okkara ungu gávuríku filmslistafólkum heiðraði við peningagávu
fyri teirra avrik á hesum øki, og vit vita, at fleiri føroyingar eru undir útbúgving innan
filmslist. Eingin ivi er um, at vit her hava eina listagrein, sum hevur góðar møguleikar at
røkka út í heim og gerast enn ein týdningarmikil táttur í okkara mentanarlívi.
Ein fortreyt fyri, at henda listagrein kann fáa fótin fyri seg, er, at møguleiki er fyri at søkja
stuðul til filmsgerð. Tað vísir seg at vera torført hjá filmslistini at fáa stuðul úr Mentanargrunninum,
tí har eru longu nógv um trogið.
Fólk, ið fáast við filmslist og mentan eru á einum máli um, at rættast er at hava ein filmsgrunn
burturav. Tí verður skotið upp at skipa eina undirkonto undir Mentanargrunni
Landsins, ið fær 500.000 kr. til føroyska filmslist.
Filmsgerð er kostnaðarmikil listagrein, men mett verður, at 500.000 kr. kunnu gera nógvan
mun, tí við eitt sindur av stuðli heimanifrá gerst tað møguligt at fáa atgongd til stuðul úr
útlendskum grunnum. Sum er, er atgongd til útlendskar filmsgrunnar ógjørlig, tí eingin
markaður stuðul er til føroyskan film. Tí er heimligur stuðul ein fortreyt fyri at stimbra
føroyskari filmslist.
Á Løgtingi, 28. februar 2012
Høgni Hoydal Sirið Stenberg Páll á Reynatúgvu
Bjørt Samuelsen Gunvør Balle Kristina Háfoss


text:
Hávur (hávaættin)
Squalus acanthias Linné, 1758
Stødd: Hávur verður í mesta lagi 120 cm langur.
Dýpi: Hann er úr vatnskorpuni niður á 1450 metra dýpi, bæði við botnin og uppi í sjónum.
Litur: Hann er brúngráur ella dimmgráur á bakinum og ljósur undir búkinum. Verður hugt gjølla, sæst, at hann hevur smáar ljósar, næstan hvítar, blettir ovarlaga eftir síðunum, teir síggja út sum smá kúgveygu. Viðhvørt eru slíkir blettir ymsastaðni á bakinum eisini.
Lýsing: Hesin hávurin, Squalus acanthias, verður nevndur hávur fram um aðrar hávar. Smidliga vaksin fiskur. Tjúkkastur er hann beint framman fyri fremru ryggfjøður. Hann hevur lítið høvd og mjáa gron, lítlan kjaft við stórum tonnum, ið eru eins í báðum kjaftum. Hann hevur tvær ryggfjaðrar, tann fremra heldur størri. Píkur er framman fyri hvørja ryggfjøður, tann aftari er størri. Fremri píkur er beint aftanvert uggafjaðrarnar. Hávur hevur fimm smá táknaop beint aftur móti uggafjaðrunum. Búkfjaðrarnar eru á stødd við fremru ryggfjøður, kanska heldur størri. Skræðan er eitt sindur hvøss. Hann hevur lítlan kjøl á klingruni og fram á sporlið. Andahol.
Eyðkenni: Teir smáu ljósu blettirnir. Í tvørskurði er klingran næstan fýrkantað. Kjølarnir á klingruni.
Týdningur: Hávur verður veiddur til matna aðrastaðni.
da: Pighaj, en: Spur-dog, fr: Aiguillat commun, ís: Háfur, no: Pighå, tý: Dornhai
Sí myndir og videoklipp her.
Útbreiðsla: Hann er frá Norðurnoregi suður við strondunum á Evropa til Vestur- og Suðurafrika. Hann er í Miðjarðarhavinum og Svartahavinum, í Norðsjónum, Skagerrak og Kattegat, runt Bretsku Oyggjarnar, Føroyar, Ísland, Suðurgrønland, Nýfundland og suður til Kuba. Hann er eisini í Landsynningsavstralia, Nýsælandi, Indonesia og Japan, frá Beringssundinum til Kalifornia.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Skrubbhávar Squaliformes
Hesin hópurin hevur 6 ættir, 24 slektir og 97 sløg.
Fiskar úr øllum 6 ættunum eru at fáa undir Føroyum, og tær hava her 10 slektir og 12 sløg:
Skrubbhávarnir hava andahol og 5 táknarivur. Teir hava tvær ryggfjaðrar, summi sløg við píkum frammanfyri, onnur uttan. Teir hava ikki gotfjøður, og eingir kjalir eru á klingruni.
Teir liva um øll høv, bæði djúpt og grunt.


text:
Líknandi greinar
Føroyskt Ginn til ólavsøku
Nú er tað fyrsta ginnið, sum burturav er føroysk framleiðsla, komið á hillarnar í Rúsdrekkasølu Landsins. Tað er Einar’s Distillery, ið framleiðir ginnið, sum hevur fingið navnið Einar’s Gin. – Vit hava nú í fleiri ár arbeitt við at menna føroyskt ginn, og nú halda vit, at vit eru komin á mál. Vit hava gjørt Les meira…
Ægir Føroyskt junior met í 4×200 metur frí í stórum stíli
Ægir slóð Føroyska juniormetið við heili 19 sekundum á FM 2018 í Páls høll ígjár. Gamla metið var 9:11.20, sum Ægir setti 9. november 2017, so svomu okkara ungu svimjarar 4×200 metur frí við tíðini 8:52.91 og setti enn eitt flott Føroyskt junior met. Teir sum svomu í finaluni vóru Rókur Trygvason, Martin V. Sivertsen, Les meira…
Føroyingar við til norðurlendska skjótikapping í Noregi
Komandi vikuskifti er norðurlendsk meistara kapping í ítróttar skjóting í Oslo í Noregi. Skjótisamband Føroya hevur úttikið 6 skjúttar at umboða Føroyar í kappingini. Teir eru Finn Ludvig, Esmar Joensen og Jón Jacobsen í trap, og Jóannis Joensen, Tórur Fløtt og Jóhann Fløtt í skeet. Hesirskulu kappast í leirdúgvuskjóting, við aðrar skjúttar úr Danmark, Finnlandi, Les meira…


text:
Orð: Bjarni Wiberg Joensen
Lag: Jens Lisberg
1. Várið og summar, heystið er farið,
veturin í mínum lívi er nær.
Hugsunarsamur eg siti og stari –
hugsi um lívið og ungdóm sum var.
2. Hugdi uppá meg mín elskaða Urdi
er alt tú sigur, mín elskaði, rætt?
Ferð eftir ferð hon meg kysti og spurdi,
elskar tú meg, góði sig mær tað satt.
3. Vilt tú meg elska, tá hárið er gránað,
tannleys og lamin, grenjut og blind.
Snerkir tú tá, sum tá spikið er tránað
eri eg tá sum ein lamskotin hind.
4. Vilt tú meg elska tá eg eri gomul,
bróstini hanga og rumpan er breið.
Rukkut og skrukkut vit blíva øll somul,
húðin mest minnir um turkaða seið.
5. So skjótt sum hon doyði, mín elskaða Urdi,
fekk eg mær aðra, sum rýmdi frá mær.
Lættiliga gloymdi eg alt, sum hon spurdi.
Tíðin er farin, men lívið tað lær.


text:
MEGD og limafeløgini samd um at byggja
Í vár var full semja millum MEGD, avvarðandi limafeløg
og Almannamálaráðið um, at byggjast skuldi Sambýli til fólk við menningartarni
á Mýruni í Hoyvík og Depil til børn og ung við autismu á Argjum. Vit vóru
eisini saman og valdu best egnaðu grundstykkini til endamálið og hildu, at nú
fóru hesar verkætlanir skjótt at gerast veruleiki.
Tó sæst hetta ikki aftur í fíggjarlógaruppskotinum
fyri 2019. Her er játtanin munandi lægri enn væntað. Peningur er settur av til
aðrar verkætlanir, sum kann gera, at bústaðir til fólk við avbjóðingum møguliga
verða útsettir í fleiri ár.
Hvat hugsar landsstýriskvinnan í almannamálum at
gera við hetta? Tí orsakað av hesum kann hugsast, at verkætlaninar draga út.
Tóra við Keldu, forkvinna í MEGD


text:
André Olsen 12.01.2018 (21:20)
Spælið riggaði betur
Tað var ein rímiliga væl nøgdur føroyskur landsliðsvenjari, sum Tróndur Arge fekk orðið á eftir dystin hjá Føroyum í dag móti Rumenia.
Føroyski landsliðsvenjarin, Sonni Larsen, segði í samrøðu við Trónd Arge, at spælið í dag riggaði betri, enn tað gjørdi ímóti Ukreina í gjár, og at føroysku leikararnir eisini stóðu seg betrií verjuspælinum.
Tó var eitt kritikk punkt hjá landsliðsvenjaranum, og tað var, at royndirnar ímóti málinuym hjá føroyingunum kundu havt verið betri. Dysturin hjá Føroyum móti Rumenia í dag endaði við 28-20 sigri til Rumenia.
Við at trýsta á pílin undir myndini, ber til at hoyra samrøðuna, sum Tróndur Arge gjørdi við Sonna Larsen eftir dystin í dag.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tað var ikki bara hjá Mads Glæsner at tað kiksaði í dag, at koma við til OL í London, men eisini hjá franska Sebastien Rouault, sum vit nokk minnast best frá EM í Budapest í 2010. Hann kláraði við 15:10.09 gott nokk kravtíðina hjá FINA og franskmonnum, men tapti ímóti teimum báðum skjótari Anthony Pannier (15:01.43) og Damien Joly (15:02.43), sum tí tók upp bæði pláss hjá franskmonnum til hesa grein í London. Les t.d. SwimmingWorld Magazine.
(Pál, Rouault og Pizzetti á skamlinum í Budapest, courtesy of Deepbluemedia.eu/G.Scala)
Rod Gilmour dregur her á bretska The Telegraph saman um svimjiárið 2010, og skýrir í tí sambandi Pál Joensen at vera “Runner-up of the year”. Hann hevur tó misskilt nakað, tá ið hann skrivar at Pál má skifta svimjitjóðskap til at kunna luttaka á OL í London í 2012:
Runner-up of the year: Pal Joensen
The Faroe Islands never win anything in sport. That continued in 2010 but one Faroe came agonisingly close to pulling off one of the sport’s great shocks in the 1500m at the Europeans. Leading for much of the race, Joensen, who trains in a 25m pool back home, was pipped by just over a second to earn silver. He has been the Island’s sportsman of the ear since 2007 and will win it again. But it could be his last. To qualify for London 2012 could be Denmark’s gain as the Faroes’ are not IOC ratified. One less colour piece then.
Bobbludiagrammið her vísir EM finaluna í Budapest í august við Yang aftrat í geil 4, har sum Pizzetti eisini svimur. Tíðirnar hjá Yang er frá Asien Games í november. Trýst á ‘play’-knappin niðast til vinstru. Eg havi lagt 1000 sekund aftrat tíðirnar niðast vegna avmarkingar í Google Motion Chart.
Hesuferð er tað spanska ítróttaravísin Marca sum skrivar um Pál, ið annars sambært Wikipedia oftast skrivar um fótbólt til sínar 2.75 milliónir dagligu lesarar. Langt og tó allan vegin í gjøgnum faktuelt rætt um Pál Joensen og Føroyar, um Suðuroynna og hylin í Vági við 4 geilum á 25 metrum, um Oyggjaleikir og úrslitini í Beograd, um HM í Rom í fjør, og um imponerandi menningina til nú at vinna silvur í Budapest. Alheims ítróttar-journalistar eru veruliga imponeraðir og áhugaðir, síðani teir ikki bara sleingja okkurt út, men skriva søguna sum hon er. Lesið her (á sponskum) á marca.com. Continue reading Enn ein lang (og beinrakin) grein um Pál Joensen
Hon er eitt sindur gomul nú, greinin í Politiken, daterað 15. august 2010. Men har stendur ymiskt áhugavert, so sum at hann verður samanborin við onnur føroyskt brøgd sum tá ið Ove Joensen róði til Danmarkar, tá ið Jon Hestoy svam 1500 metra firvald, og tá ið Hestoy át nekarakyss. Eitt sindur um hyljar, um søguna hjá Pál, um møguliga venjing saman við dønum, og um Elspu Mørkøre. Lesið her á pol.dk.
Svenski Christer Magnusson hevur á www.scmsom.se eina rúgvu av áhugaverdum hagtølum, har hann millum annað samanber bestu tíðir á EM og Pan Pacific í ár við HM í Rom í fjør. Í einum øðrum yvirliti kunnu vit her lesa, at Føroyar og Ísland vóru einastu svimjitjóðir sum betraðu seg í 100% av luttøkuni á EM, í mun til tilmeldingartíðirnar. Føroyar, Danmark, Ísland og Noregi vóru eisini einastu svimjitjóðir sum megnaðu at svimja skjótari í øllum finalum og hálvfinalum í mun til í innleiðandi riðlum, og Føroyar eru eisini millum tey fáu har allar luttøkur í sjálvum finalunum vóru skjótasta royndin hjá viðkomandi í kappingargreinini á EM.
Vit vita hetta longu, at Pál Joensen nú eftir EM og Pan Pacs 2010 er nummar 4 á alheims styrkislistanum í 1500 frí, aftanfyri kanadiska Ryan Cochrane, amerikanska Chad LaTourette og franska Sebastien Rouault. Men gott allíkavæl at síggja tað soleiðis offisielt, á styrkislistanum hjá altjóða svimjisambandinum FINA.


text:
Sudringar.fo: Sunnudagin var fyrsti dystur hjá Suðringum í nýggju U21 deildini. Dysturin endaði sum kunnugt við 5-0 sigri til okkara menn ímóti NSÍ.
Endamálið við nyggju U21 deildini er fyrst og fremst at varðveita áhugan hjá ungum leikarum at spæla fótbólt. -Tað er av stórun tydningi at hesir leikarar hava eitt felags lið at verða saman á, heldur enn at spæla í fleiri ymiskum deildum og ikki hava nakað felags lið, sigur Jón Pauli Olsen, venjari.
Liðið venur 2 ferðir um vikuna, umframt at nakrir av hesum leikarum eisini venja við 1 . deild.
Til dystin sunnudagin var liðið mannað við lokalum leikarum og harumframt vóru eisini 3 leikarar, sum ganga Ítróttarháskúlunam í Suðuroy, og ti hava valt at spæla við okkara U21 liðið.
Áhugin at spæla á U21 liðnum er so stórur, at okur saktans høvdu kunna mannað tvey U21 lið í dag, sigur venjarin Jón Pauli Olsen at enda.
Tilvildarlig mynd
Kelda: www.sudringar.fo


text:
DIB
»Tann integrerandi bakgrundin«
Er sprottin úr tí demokratisku samfelagsskipanini. Hetta er ein liður í tí at fáa børnini við sum ein náttúrligan part av demokratinum. At børn verða luttakandi, hava ávirkan og eru við í avgerðum, sum verða tiknar.
»Tann integrerandi bakrundin« er ikki ein arbeiðsháttur ella ein teknikkur, men heldur nógvir blandaðir saman. Bókin »Den integrerende baggrund« greiðir frá ástøðinum og tankunum, sum hugtakið, »tann integrerandi bakgrundin«, byggir á, og við hvørjum eygum hesin pedagogikkurin sær børnini. Síðan er tað upp til hvønn einstakan at velja og skapa sær sín egna leist at arbeiða eftir.
Hetta pedagogiska háttalagið stavar úr Norðuritalia, og fór serliga at gerða um seg í áttatiárunum. – Foreldrini settu krøv, og stórur tørvur var á ansingarstovnum, sum vóru annað enn bara støð, har børn vóru koyrd í varðveislu. Og í dag tjúgu ár seinni, eru tað ikki bara barnagarðar, men eisini skúlar, sum arbeiða og undirvísa eftir hesum leisti, upp til 5. flokk.
Ein grundleggjandi tanki við »integrerandi bakgrundini« er at menna samskiftið millum barnið og tey vaksnu. Og tí verður arbeitt við at skapa samband ímillum sjónarhornið, sum barnið hevur, og sjónarhornið hjá tí vaksna.
Børn eru spontan og eru til staðar her og nú. Tey eru ítøkilig, merkja, lukta og røra. Tey spæla og hava hugflog. Tey duga at læta sum um og eru forvitin. Tey vaksnu hava hinvegin ta yvirornaðu tilgongdina. Tey eru ikki her og nú, men hugsa framtíð.Tey kunna leggja til rættis, eru kreativ og vilja fegin nakað saman við børnunum. Tey grunda, hava ábyrgd og umsorgan. Dentur verður lagdur á at arbeiða við samskiftinum millum børnini og tey vaksnu, at báðir partar tosa saman og virka saman.
Eitt av lyklaorðunum í integrerandi bakrundini er integratión. Integratión snýr seg í høvuðsheitum um, at tann sum er uttanfyri kemur inn og skal tilpassa seg ein bólk. Og ymiskt er, hvussu hetta verður gjørt. Vit kunna taka ímóti einum nýggjum við teirri grundgeving, at vit øll skulu verða her. Vit tosa um innkoyring av børnum og at børnini fella til og tilpassa seg. Men tað ber eisini til at taka ímóti einum barni partvís og ikki øllum barninum.
Dømi: í barnagarðinum gongur ein genta sum er frá einari aðrari mentan enn tann við kenna. Gentan hevur ein leskiligan matpakka við í barnagarð. Har eru angandi leivdir frá døgurðanum kvøldi fyri og grønmeti og frukt, og vit fáa veruliga kenslu av, hvussu hennara heimalív og henna mentan sær út. Dentur verður lagdur á at rósa gentuni og foreldrunum fyri hetta. Hinvegin kemur gentan ein dagin í barnagarðin í einum ljósareyðum syntetiskum flesakjóla og lakkskóm, men hetta halda pedagogarnir ikki verða serliga smart. Hetta eru ikki júst klæðir sum vit halda hóskar til okkara veðurlag og hóska ei heldur til at fara út á spæliplássi at spæla í vatntunnu, runudýki ella í sandkassanum og tað siga vit við mammuna. Hinvegin eiga vit at hugsa at kanska hevur henda gentan fingið kjólan sendandi frá ommu síni sum býr í heimlandinum og at kjólin hevur ein serliga týdning fyri gentuna.
Vit eru tey vit eru …
Integratiónin í »integrerandi bakgrundini« er við tí fyri eyga, at vit eru tey vit eru og vit deila við hvønn annan. Vit hava eitt felags mál, sum verður sett av øllum, bæði teimum vaksnu og børnunum. Málið er fleksibult og kann broytast. Tann sum er nýggjur er ynsktur, og tað at verða ymiskur, verður tikið ímóti við vælvild. Vit viðurkenna og góðtaka, at vit eru ymisk og eru sinnaði at kanna hvussu vit eru ymisk. Trætur og ósemjur verða sostatt eisini ein náttúrligur partur av øllum, og verða sæddar sum ein sjálvfylgja.
Tá lítli Pætur heldur uppá sítt og sigur at hansara tekning er tann besta, og ikki vil at Jákup skal uppí, snýr tað seg um, at fáa Pætur at geva eftir, uttan at hann missir nakað. Heldur tvørturímóti, at hann kanska fær okkurt annað afturfyri t.d. sleppur at lána tann reyða bilin hjá Jákupi, sum honum dámar so væl. Tað snýr seg um at samskifta, at halda seg til sakina og ikki fara eftir persóninum og siga at Pætur er ráðaríkur og altíð vil bestemma. Í veruleikanum er tað sera einfalt, tú fært tað tú hevur brúk fyri, og tú letur tað frá tær sum tú kanst verða fyriuttan.
At integrerða er sostatt ikki ein loysn í sær sjálvum, men ein arbeiðsháttur sum gongur fyri seg báðar vegir. Tað snýr seg um at broyta seg og at tilpassa seg fyri báðar partar. Tá hetta eydnast, hava vit havt eitt møti, sum hevur týdning og sum ger at okkurt er annaðleiðis.
Bakgrund, merkir tann fysiska bakgrundin á italienskum, konteksturin ella samanhangurin, sum vit alla tíðina ferðast í.
Vit seta ofta orðið í samband við viðførið, ella tað, sum barnið hevur við sær, tá ið tað kemur í barnagarð.
Sjálvandi hevur lívið hjá barninum týdning og er ein partur av bakgrundini, men bakgrundin er í hesum førinum rúmið, og rúmið avspeglar nakrar av prossessunum, sum hava verið. Tá ið tú kemur inn í rúmið, skalt tú fáa eina kenslu av, hvat upptekur børnini, hvørjum tey arbeiða við og hvat gongur fyri seg har. Rúmið er ein spegil sum barnið kann spegla sær í. Í rúminum sæst søgan barnið hevur verið við til at skapa, og barnið kann trína inn í rúmið og peika á, hvat tað hevur gjørt. Tað snýr seg um at arbeiða við at skapa samband millum børnini. At skapa samband millum børnini og tey vaksnu og millum børnini og tey vaksnu og rúmið.
Hugtakið spor er yvaleyst tað, tey flestu kenna sum eyðkenni fyri »integreraðu bakgrundini«, spor kallast eisini »børns betydninger«.
Spor eru tekin, sum børn seta. Okkurt sum tey eru serliga upptikin av og vísa áhuga fyri. Okkurt sum tey fortelja, tekna ella samla uppá. Øll, sum hava við børn at gera, arbeiða onkusvegna við sporum, men munur er á, hvussu tú viðgerð hesi sporini, og hvønn týdning tú gevur teimum. Tað hevur týdning at arbeiða við tí børnini eru upptikin av, og at pedagogurin ikki setur tiltøk í verk, sum bara pedagogurin sjálvur hevur eina fatan av skulu verða.
Øll kenna trupuleikan at skula motivera børnini. Børn skulu ikki eggjast ella noyðast uppí. Og um tú tekur støði í tí, sum børnini hava hug til, teirra sporum, fært tú ikki henda trupuleikan. Tað hevur týdning at eygleiða børnini og kanna, hvat tey eru upptikin av. Samstundis hevur tað eisini týdning at framhevja eginleikar og serligar førleikar, sum børnini hava. Tað snýr seg um at bróta mynstrini og venda keðiligum atburði. Tað hevur týdning at framhevja styrki og serligar eginleikar børnini hava, serliga hjá teimum sum líða undir altíð at verða býtt og ikki duga at verða við.
Og her fær samskifti millim børnini og tey vaksnu serliga stóran týdning. Tey vaksnu skulu duga at spyrja og vita hvat tey skulu spyrja um. Og ikki minst: tey vaksnu skulu vita, nær tey skulu tiga og onki siga. Børn svara ofta tað tey halda at tey vaksnu vilja hoyra, og vilja ikki skuffa.
Einaferð var tað ein nýggj genta í barnagarðinum, hon var smæðin og gjørdi ikki stóran hávu burtur úr sær sjálvari. Sum hini børnini teknaði hon, og tá pedagogarnir spurdu hana hvat hon teknaði, svaraði hon høvisk: »Eitt fjall«. Gentan teknaði somu tekning hvønn dag í longri tíð, og hvørja ferð hon varð spurd, kom sama svarið: »Eitt fjall«. Pedagogarnir undraðust og spurdu mammuna um hetta, men heldur ikki hon kundi koma við eini hóskandi frágreiðing. At enda fingu pedagogarnir varhugan av, at gentan í veruleikanum ikki visti hvat hon teknaði, og at hon bara svarðaði okkurt, tá ið hon var spurd, tí hon vildi ikki skuffað starvsfólkini. Og ikki fyrr enn tey hildu uppat at spyrja, gavst hon at tekna fjalli og gjørdist sum fráleið ein náttúrligur partur av stovuni. Starvsfólkini tulkaðu tilburðin, sum at gentan bara hevði havt tørv á eitt sindur longri tíð at finna seg til rættis á nýggja stovninum.
Hetta vísir, at vit ofta eru ov kvik at spyrja og góðtaka ikki, at barnið hevur brúk fyri tíð at umráða seg í. Tí mugu vit læra at lurta eftir barninum, at merkja tørvin barnið hevur, sum til dømis ikki vilja tosa um tað, tað ger.
Við »integrerandi bakgrundini« hevur tað ikki bert týdning at síggja einstaka barnið, men eisini at fáa børnini at virka saman í felag. Arbeitt verður við at skapa eina felags søgu. Ein søga byrjar eitt stað, men sum frálíður útviklar hon seg. Og hetta verður gjørt við at eygleiða spælið hjá børnunum, fanga sporini, sum tey eru upptikin av og arbeiða við teimum.
Tá børnini hava verið upptikin av onkrum í longri tíð, og fleira kanska koma uppí, kann hugsast at hetta er spírin til eina størri verkætlan. Men tað krevur, at alt verður lagt væl til rættis, og at tey vaksnu eru greið yvir, at tað ikki eru tey, sum stýra verkætlanini, men at tað alla tíðina er eitt samskifti millum børnini og tey vaksnu. Tey vaksnu skapa sambondini millum sporini, børnini leggja eftir seg, og sjálva verkætlanina. Og verkætlaninar kunna verða ymiskar, stórar og smáar, og tað er ikki altíð at tað eydnast. Men fært tú fatur í tí rætta endanum, so eru børnini við, tí tey hava hug og skulu ikki lokkast. Og tá er søgan eisini so rúmlig og opin, at øll kunna verða við. Sostatt verður ikki bert arbeitt í smáum eindum, men eisini í stórum hópum. Søgan, sum sprettur burturúr sporinum hjá einstaka barninum, fær týdning fyri ein stóran felagsskap. Á henda hátt eru barnagarðar onkusvegna kulturskapandi, og til ber at siga, at børnini útvikla mentan saman við teimum vaksnu.
Ein grundleggjandi táttur í arbeiðinum við “integrerandi bakgrundini” er, at pedagogarnir alla tíðina skulu vera medvitandi um og arbeiða við at skjalprógva ella at dokumentera sporini og verkætlaninar, sum børnini eru ígongd við, og hesi prógv hava sera stóran týdning fyri arbeiði, ikki bert fyri børnini, foreldrini og pedagogarnar, men eisini fyri býin sum børnini búgva í.
Børn læra og mennast við at minnast, síggja og enduruppliva týdningarmiklar hendingar. Tey læra av egnum royndum og felags upplivingum. Og skjalprógvini eru við til at skapa samanhang og kontinuitet yvir tíð og stað hjá barninum.
Umframt at foreldrini gerast ein partur av lívinum á stovninum, fáa tey eisini okkurt ítøkiligt at tosa við barnið um, og er hetta grundarlagið undir einum góðum foreldrasamstarvið.
Men samstundis er hetta eisini við til at seta ljós á arbeiðið, sum pedagogarnir gerða og eggja til fakligt medvitni.
Og ymiskt er hvussu arbeitt verður við at skjalprógva sporini hjá børnunum. At taka fotomyndir av tí børnini gera og uppliva og savnað alt í einum kuffert, er kanska tann mest nýtti hátturin.
Men tilber eisini at gera plansir, mappir, skuffir, eina veggjaavís ella myndabók, sum lýsir verkætlanina. Bert hugflog setir mørk.
Størsta arbeiðið liggur tó í at fáa røttu og sannastu prógvini. Myndirnar skulu hava týdning fyri børnini, og tað hevur týdning at velja tey bestu sporini og ikki eina rúgvu.
Børnini skulu sjálvi vera við til at seta orð á prógvini og avgerða hvat skal standa undir myndini. Og hetta arbeiði skal gerast alt fyri eitt, og ikki eitt hálvt ár aftaná at myndin er tikin, og ongin veruliga minnist hvat hendi.
Á henda hátt verður kuffertið ein týdningarmikil partur av lívinum hjá barninum. Innihaldið í kuffertinum er við til at knýta sambond millum onnur børn, og tey støð børnini hava ferðast í. Kuffertið er við til at knýta samband millum vøggustovu og barnagarð og millum barnagarð og í okkara føri frítíðarheim. Í kuffertinum liggja øll spor barnið hevur sett í barnagarðinum, eitt tilfeingi, sum hevur ómetaliga stóran týdning, tá barnið fer í skúla. Burturúr hesum tilfeingi ber til hjá barninum at gera sínar egnu søgubøkur og lesibøkur. Her lærir barnið at lesa úr tilfeingi, sum tað kennir og sjálvt hevur ognað sær.
Við kuffertinum kann barnið til eina og hvørja tíð venda aftur og finna okkurt av sær sjálvum. Okkurt sum er gott at minnast afturá: ein luktur, ein tekning, ein fjøður funnin í fjøðuni, ein bamsa ein steinum, fyrstu orðini barnið lærdi, ein klútur, ein mynd, ein sangur ella eini sms boð frá mammuni, sum pedagogurin so hyggin hevur skriva niður.
Her kann barnið møta sær sjálvum í fortíð og nútíð. Her kann tað minnast bond sum vóru knítt, og bond sum eru við til at evna frantíðina hjá barninum, og geva tí sína egnu heildarsøgu.


text:
Føroyar vunnu um vikuskiftið talvlandsdystin móti Íslandi í Akureyri. Úrslitið var 11½ – 8½ til Føroyar.
Íslendingar høvdu í miðal væl hægri styrkitøl enn føroyingar, tó at eingir telvarar úr Reykjavík vóru við.
Føroyar vunnu fyrra umfarið 6½-3½, annað umfarið endaði javnt 5-5. Telvað var á tíggju borðum yvir tveir dagar.
Bestur á føroyska liðnum var Olaf Berg á øðrum borði. Sum tann einasti vann hann báðar dagarnar.
Á føroyska liðnum vóru hesir: 1. John Rødgård 2. Olaf Berg 3. Eyðun Nolsøe 4. Sjúrður Thorsteinsson 5. Rani Nolsøe
6. Herluf Hansen 7. John Jacobsen 8. Luitjen Apol 9. Hjalti Petersen 10. Gutti Petersen.
Føroyar hava vunnið seinastu fýra dystirnar móti íslendska provinslandsliðnum. Fasta samvinnan við Ísland um talvlandsdystir byrjaði fyri 40 árum síðani.
Íslendsk frágreiðing v/ myndum: http://skak.blog.is/blog/skak/entry/1931803/


text:
Henrietta aftur á sigurskós
Ein av stinnastu kvinnuligu borðtennisspælarunum í føroysku søguni, Henrietta Nielsen, er við at koma seg eftir skaðasteðg og er farin í holt við eitt nýtt kappingarár í Danmark, har hon býr og spælir. Ferfaldi føroyameistarin og silvurvinnarin á seinastu oyggjaleikunum spælir við Viby BTK í Elitedivisonen, sum er besta deildin í Danmark.
Henrietta hevur drigist við trupulleikar í hælinum, men um vikuskiftið var skaðasteðgurin fyribils av, tá ið hon spældi við Viby BTK í dysti ímóti Hvidovre. Henrietta gjørdi reint borð og vann fyrst 3-2 á einum av bestu ungdómsspælarunum í Danmark, Jocefinu Haagensen, og síðani 3-0 á svensku Eszter Igaz. Viby BTK vann liðdystin 6-1.
Viby BTK spældi eisini ímóti Ballerup, men her varð Henrietta spard. Lið hennara vann tó dystin trygt 6-1. Í Elitedivisionen eru sokallaðar samlingar ymisk vikuskifti, har liðini savnast og kappast. Hetta var annað kappingarvikuskiftið. Tað fyrsta var í síðsta mánað, har Viby BTK tapti báðar sínar dystir. Næsta kappingarvikuskifti verður í novembur.
Henrietta Nielsen er 24 ára gomul. Hon hevur fingið sína borðtennisuppaling í Horsens, men hevur eisini spælt borðtennis í Týsklandi. Hon hevur vunnið FM fýra ferðir (2011, 2013, 2017 og 2018). Í fjør gjørdist hon fyrsta føroyska kvinnan, ið vann heiðursmerki í einmansleiki á oyggjaleikum (silvur). Hon vann eisini gull í tvímansleiki saman við Duritu Fríðadóttir Jensen.


text:
Arbeiðsmannafelagð Framtíðin í Vági er stovnað í 1920, sum hitt triða í røðini av arbeiðsmannafeløgum í Føroyum. Spennandi søga felagsins, sum til tíðir eisini er baldrut, tá harðast leikaði á, er nú útgivin í bók við heitinum “Arbeiðsmannafelagið Framtíðin”.
Bókin um Arbeiðsmannafelagið Framtíðin er ein roynd at lýsa virksemið og leiklutin hjá Framtíðini, sum røkka smá hundrað ár við stríði og sigrum sum ósigrum eins og samfelagsligum upp- og niðurtúrum.
Tað er Torfinn Smith, sáli, sum hevur skrivað bókina um Arbeiðsmannafelagið Framtíðin. Lagnan vildi tað, at Torfinn Smith andaðist eftir at bókin var liðug og prentað, men tað Torfinn fekk tíverri ikki upplivað dagin, har hendan sera spennandi bókin um Arbeiðsmannafelagið Framtíðin varð givin út.
Bókin um Arbeiðsmannafelagið Framtíðin fæst til keyps á Heimavirkinum í Vági og í bókhandlum í Havn.


text:
Jesus og Stjórnarskipan Føroya
Í einari útvarpssending fyri stuttum, var tað avgerðandi fyri floksumboð, at kristindómurin fær ein framíhjarætt, ella verður nevndur týðiliga í nýggju ”varagrundlógini”. Umboðini fyri flokkarnar og viðhaldsfólk teirra, ið soleiðis vilja verja støðu kristindómsins í Føroyum, halda seg onkursvegna eisini tosa Jesusar vegna.
Men spurningurin er um Jesus hevði grátið ella flent, um hann hoyrdi verjurøður teirra, ella um hann bara hevði ypt øksl og sagt: Enn einaferð verði eg feiltulkaður! Orðini hjá Jesusi um at geva Guði tað ið Guðs er, og kaisaranum tað ið kaisarans er, benda á, at Jesus var realistur, veruleikanærur, og góðtók, at eitt verðsligt vald eisini hevur sín rætt (t.e. um tey tá yvirhøvur dugdu at hugsa um eina verðsliga rættarskipan mótvegis einari teokratiskari skipan).
Men eg haldi ikki, at flólk flest hava fatað, hvussu kollveltandi tað var, tá Jesus segði um jødisku lógina: ”Teir gomlu søgdu, men EG sigi tykkum!” Hetta vóru orð, ið at enda kostaðu honum lívið, tí ongin skuldu vága sær at siga um lógina: MEN EG sigi tykkum. Ongin hevði loyvi til at hava eina sjálvstøðuga meining um lógina, enn minni at seta partar av henni til viks, soleiðis sum Jesus jú gjørdi.
Tá Jesus og Paulus tosaðu um lógina, so tosaðu teir ikki um eina verðsliga lóg sum so, men teir tosaðu um frelsunarætlan Guðs, sum hin gamla lógin ella gamli sáttmálin var. At lóggeva fyri trúnni, tykist at vera rættiliga fjart fyri tí Jesusi, ið trýnur fram úr síðunum í evangeliufrásøgnunum. Víst hevur Matteus “tilsýnilátandi” gjørt hann til ein nýggjan Móses og lóggeva í fjallaprædikuni. Men endamálið hjá evangelistinum var pedagogiskt og ikki juridiskt.
Nu veit eg, at tey, sum líta meira á bókstavin (kapittul og vers) enn á persónin Jesus, kunnu tveita um seg við nøkrum skriftstøðum fyri at mótprógva tí, ið eg her havi sagt – Paulus og Móses fáa mangan prioritet fram um Jesus. Men tann Jesus, ið rísur upp úr evangeliufrásagnunum, er ikki ein lóggevari, ella ein, ið nýtti tað vald ella tann tvingsul, ið lóggáva nú einaferð ber við sær.
Fyri Jesusi, og fyri Paulusi, tá hann er best, eru guðsviðurskiftini altíð persónlig viðurskifti. Guðsviðurskiftini hjá Jesusi eru altíð bara viðurskifti millum Guð og hin einstaka, og millum hin einstaka og næstan. Við tað at kjarnin í guddóminum er kærleiki (agape), og kjarnin í boðskapi Jeusar, sum sjónliga umboð guddómsins tí eisini er kærleikin (agape), so ber ikki til at lóggeva fyri hesum boðskapinum. Tað ber ikki til at lóggeva fyri kærleika, tí kærleikin er spontanur og livir altíð sítt egna lív.
Tað er sjálvandi hugaligt at liva í einum landi, har fólk í so stóran mun ynskja at varðveita kristindómin – men, spurningurin er bara um tað hevur nakað við læru Jesusar at gera? Føroyar verða ikki meira kristnar av at tað stendur í Stjórnarskipanarlógini at Føroyar eru kristnar. Lond, ættarbólkar og prsónar kunnu sjálvandi vera kulturkristin, t.e. merkt av kristnum siðaarvi. Men kristin eru bara tey, ið lata kærleika Guðs í Jesusi endurspeglast í sær sjálvum og í gerðandisdegnum. Her eru ongar lógir galdandi uttan dupulta kærleiksboðið.
Sjálvandi er tað neyðugt at samfeløg verða skipað við lóg. Men europeisk lóggáva hevur mangan verið eitt ræðsludømi um, at tá lóggivið varð í navni Guðs, kendist tað næstans eins og illimaður hevði latið allan sín óndskap leysan. Víst gjørdi Konstantin kristindóminum eina tænastu, tann hann lyfti hesa læruna upp til statsreligión. Men, kanska var tað júst tí, at tað var so lætt hjá Muhammed eftir heilt stuttari tíð at beina fyri kristindóminum í Miðeystri og Norðurafrika, tí at kristindómurin var ein statsreligión, í staðin fyri at vera eitt hjartamál hjá hinum einstaka. Hetta eru bara gitingar. Men kristin lóggáva bjargar ikki kristindóminum í Føroyum. Kristin lóggava nýtist ikki at vera ókristilig – men er kortini langt í frá altíð í tráð við anda og ætlan Jesusar.
Tað er ikki møguligt at lóggeva ein hugburð ella ein gerning til at verða kristnan. Kristin hugburður og kristnar gerðir eiga at koma úr hjartanum. Dómshóttan ella straff ger aldrin ein hugburð ella ein gerning kristnan. Kristin hugburður og kristnar gerðir kunnu bara stava frá takksemi fyri kærleika Guðs í Jesusi. Sjálvandi kunnu menniskju hugsa og gera tað, ið gott og rætt er, uttan at vera ella kalla seg kristin. Men, tey fara heldur ikki at royna, eins og onkur føroysk tingfólk, at klæða seg í kristnan búna og lóggeva vegna Guð og Jesus.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Kunngerð um luftdálking frá skipum er nú lýst.
Talan er um altjóða lóggávu, sum nú verður sett í verk í Føroyum. Tó ásetur kunngerðin nøkur serføroysk krøv, sum eru lýst í § 6:
§ 6. Innihaldið av svávuli, sum verður brúkt umborð á skipum og havstøðum, sum liggja við bryggju í føroyskari havn ella fyri akker nærri enn tveir fjórðingar úr landi, skal vera í mesta lagi 0,10 vekt %.
Stk. 2. Skip skulu skjótast gjørligt, aftan á, at tey hava lagt at bryggju ella kastað akker, og so stutt sum gjørligt áðrenn fráferð, brúka brenniolju, sum lúka krøvini í stk. 1.
Stk. 3. Ásetingarnar í stk. 1 eru ikki galdandi fyri skip í fastari rutu, sum liggja við bryggju styttri enn tveir tímar.
Kunngerðin kemur í gildi dagin eftir hon er lýst men stk. 2 Í § 6 kemur 1 juli í 2018.


text:
Inge Knutsson deyður
Inge Knutsson, føddur 10. mai 1948, deyður 5. oktober 2015, var ein svenskur bókmentatýðari. Hann týddi úr føroyskum, íslendskum, norskum og, í minni mun, úr donskum.
Bränning och bleke, eitt savn av týddum yrkingum eftir ymisk føroysk skald í týðing hjá Inge Knutsson kom út í 1976. Sune Nordgren gjørdi myndir til bókina.
Í 1985 stóð týðing hjá Inge av stuttsøgu eftir Magnus Dam Joacbsen við heitinum “De törstiga i Tórshavn” í tíðarritinum Bonniers Litterära Magasin (BLM) 5.
Inge týddi skaldsøguna Leikur tín er sum hin ljósi dagur eftir Jens Paula Heinesen í 1986. Hon eitur í týðing hansara Din lek är som den ljusa dagen. Týðingin er ikki útgivin.
Eitt savn av yrkingum eftir William Heinesen í týðing eftir Inge kom út í 1987 við heitinum Hemma på jorden.
Í september 1997 var Inge Knutsson á skeiði fyri týðarar úr føroyskum, sum Rithøvundafelag Føroya hevði biðið bókmentafrøðingar á Føroyamálsdeildini halda. Skeiðið fór fram á Háskúlanum, og eisini búðu luttakararnir, sum vóru komnir úr øðrum londum, har. Inge var somuleiðis á Úthavsdøgum, ráðstevnuni um William Heinesen og Jørgen-Frantz Jacobsen, sum Fróðskaparsetrið og Norðurlandahúsið skipaðu fyri várið 2000, tá ið hundrað ár vóru, síðan teir báðir rithøvundarnir vóru føddir. Tá var sonur Inge við í ferðini. Inge fylgdi væl við, skrivaði viðhvørt í svensk bløð um norðurlendskar bókmentir og var ikki altíð samdur við nevndina, sum útnevndi vinnarin av Bókmentavirðisløn Norðurlandaráðsins.
Heiðrað veri minnið um Inge Knutsson.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Fyrsti venjingardystur á skránni
TB | 28/01/16
Í morgin, fríggjadagin 29/1, verður fyrstu venjingardystur hjá okkum. Vit taka í móti HB, sum koma suður.
Dysturin verður klokkan 18:00. Harvið ber til hjá okkum TB fjepparum at fáa eina fyrstu mynd av hvussu liðið er fyri – sjálvsagt við teimum fyrivarnum sum gera seg galdandi; at tað er ein venjingardystur og at tað er so mikið langt undan Effodeildin byrjar.
Veðurgudarnar lova heldur nógvan vind í morgin, tó minni vind út á dagin, so vit vóna at líkindini verða til at spæla dystin.


text:
Ábyrgdarfólk til Samleikan
Søkt verður eftir einum ábyrgdarfólki til Samleikan. Í hesum liggur, at samleikin verður rikin skynsamt og trygt, og at loysnin støðugt verður ment í tøttum samstarvi við onnur ábyrgdarøki á Gjaldstovuni.
Høvuðsuppgávurnar eru m.a. hesar:
- seta krøv til skipan av sertifikat-miðstøð (CA),
- gera avtalur við skrásetingarmyndugleikar (RA) um at flýggja út og endurnýggja sertifikat
- tryggja at samleikin alsamt lýkur formlig krøv
- leiða arbeiðið, og standa fyri at gera og halda viðlíka rakstraravtalur og tænastuavtalu (SLA) við veitarar
- skipa og menna support-økið
- hava ábyrgd av at trygdin er nøktandi, m.a. skipa fyri skoðan og at seta í verk trygdartiltøk
- hava ábyrgd av framtíðar menning av samleikanum, m.a. fylgja við í tí menning, sum er á økinum, og luttaka og samstarva á altjóða stigi.
Í verkætlanartíðarskeiðinum vísir ábyrgdarfólkið til verkætlanarleiðaran fyri samleika-verkætlanina.
Í verkætlanartíðarskeiðinum, eru høvuðsuppgávurnar at:
- at seta seg inn í samleika-loysnina, m.a. arkitektur, funktionalitet og lisensir
- hava ábyrgd av at seta á stovn tøkniliga rakstrarumhvørvið
- luttaka í at bjóða út og gera rakstrar- og menningarsáttmálar
- hava samskifti við veitarar í sambandi við, at rakstrarumhvørvið verður sett á stovn
- tryggja, at veitarar lúka tey krøv, sum eru avtalað og halda tíðarætlanir
- tryggja, at góðskan á veitingum, svarar til tað, sum er avtalað
- luttaka í at samskipa verkætlanina sum heild
Lesið meira um Talgilda Samleikan her
Førleikar og útbúgving
Tú skalt hava holla vitan og royndir við KT-rakstri og KT-trygd. Tú skalt kenna til at skipa og halda viðlíka CA, og tað er fyrimunur, at tú hevur royndir á hesum øki. Tað er eisini fyrimunur, at tú hevur vitan og royndir at skipa formliga útveiting av uppgávum, og at samráðast og samskifta við teir veitarar, sum útveitt er til. Av tí at talan er um øki, ið krevur nógv altjóða samskifti, mást tú duga væl enskt í skrift og talu.
Vit kundu hugsað okkum, at tú hevur akademiska útbúgving innan KT ella líknandi. Minsta krav er tó útbúgving, sum samsvarar við teldustøðing ella bachelor í KT.
Setanar- og lønarviðurskifti
Starvið er fulltíðarstarv og verður helst flokkað eftir BLF-sáttmálanum, AKF-sáttmálanum ella Starvsmannafelagssáttmálanum. Starvið verður lønt eftir, hvørjar royndir og viðkomandi útbúgving, umsøkjarin hevur, umframt møguleika fyri serligari viðbót.
Fyrstu tíðina, meðan tú ert partur av verkætlanini, vísir tú til verkætlanarleiðaran fyri Samleika verkætlanina. Tá ið verkætlanin er liðug, og tú virkar sum ábyrgdarfólk burturav, verður starvið skipað á deild á Gjaldstovuni, og tú kemur tá at vísa til tann deildarleiðaran.
Umsókn
Skrivlig umsókn við avriti av prógvum, cv, viðmælum o.ø. skal verða send Gjaldstovuni, Kvíggjartún 1, Boks 2009, 160 Argir ella við teldubrævi til talgildu@talgildu.fo. Umsóknin skal hava frámerkið “Starvsfólk til Talgildu Føroyar” viðmerkt hvat av størvunum sum søkt verður um.
Umsóknarfreistin er 16.11.2016 á middegi. Nágreiniligari upplýsingar fáast við at venda sær til Gjaldstovuna, Nicolai Balle, verkætlanarstjóri fyri Talgildu Føroyar, sum er at hitta á nicolai.balle@gjaldstovan.fo ella á 792424.


text:
Sverri Egholm
31.07.2016 - 08:02
Teir gjørdu eina roynd í síðstu viku, men máttu bróta túrin av orsakað av regni. Nú hava teir so brúkt ólavsøkuna á Trøllkonufingri og hesaferð eydnaðist tað. Tí beint eftir midnátt komu nýsælendingarnir upp á Trøllkonufingur.
- Vit gjørdu tað! Takk til øll, sum hava hjálpt og stuðlað okkum á vegnum upp. Nú bíða vit eina løtu til tað lýsnar, so fara vit omanaftur, skrivaðu teir í einari støðudagføring í nátt.
Teir hava klintrað niðan á Trøllkonufingur saman við Absalon Eysturoy.
Hetta er ikki fyrstu ferð, at fólk eru á Trøllkonufingur. Seinast vóru tað Absalon Eysturoy, Herman Eysturoy, Aksel Poulsen og Bjarti Lamhauge. Tað var tó ein onnur, eitt sindur lættari, leið niðan.
Trøllkonufingur er 313 metrar høgur og er nakað eystanfyri Sandavág í Vágum.


text:
GREINAR
| 2017
Kristin Michelsen tekur við aftur sum borgarstjóri í Tvøroyrar kommunu í dag mikudagin 27. desember aftaná at hava verið í feriu frá ...
Í gjár, týsdagin 20. Desember, var sannur hátíðardámur í býráðssalinum. Nógv fólk vóru komin saman, fyri at siga vælkomin ...
„Nú eitt ár er liðið síðani Sverre Midjord doyði 83 ára gamal, vil Tvøroyrar kommuna við nøkrum orðum minnastSverra, sum í ...
Tíðin stendur ikki í stað á Tvøroyri. Sama dag sum fiskavirkið Varðin Pelagic hevði reisigildi á havnarlagnum, varð spakin settur ...
Nú jólini eru í hondum og mangir útisetar leita sær heim, vil Tvøroyrar Kommuna, eins og undanfarin ár, bjóða teimum lesandi lestrarhølir. ...
Í samband við at dagstovnar i Tvøroyrar Kommunu stongja orsaka av verkfalli og verkbanni, skal hervið verða sagt frá, at ansingargjøld verða endurgoldin ...
Seinastu dagarnir hava borgarar í Tvøroyrar Kommunu varnast ein faldara í postkassanum. Snøggi faldarin er frá Vitjanartænastuni hjá Tvøroyrar Kommunu. ...
Sambært kunngerð um burturkast nr. 147 frá 19. oktober 1995 er krav, at góðkenning skal fáast frá kommununi at brenna nýggjársbál.Søkjast ...
Árligi, væl umtókti jólahugnin í viðarlundini, verður nú leygardagin, 9. Desember, frá kl. 18:00. Jólahugnin í viðarlundini er fyri ...
Vit minna á, at komandi leygardag verður Jólamarknaður í Tvøroyrar Klubba og ítrivsstova í Naddoddaneystinum. Sí uppslag. Øll eru hjartaliga ...


text:
BÚSTAÐUR OG BYGGING
Gips gevur sera dálkandi útlát frá sær, tá tað verður brent. Hugsið tí um umhvørvið og latið gips til tyrvingar - eisini allir ...
Í dag millum kl. 16-18 verður møguligt hjá fólki at síggja úrslitið, ið fólkini handan forkunnugu verkætlanina "Neysting" eru komin til.
Á Tvøroyri eru vit so heppin at hava heili trý søvn, ið hvørt er við til at geva sítt íkast til varðveita ríku søguna hjá ...
Sum vit áður hava lýst við, so hevur Tvøroyrar Kommuna skrivað út hugskotskapping, har lagt verður upp til at almenningurin kemur við hugskotum um, ...
Í sambandi við, at Tvøroyrar kommuna fyrr í ár keypti Roykstovuna – eisini nevnd Faktorhúsini – sum eru fyrstu sethús, ið vórðu bygd ...
Tekniska deild hevur framleitt eitt nýtt samvirkið plankort til byggisamtyktina hjá Tvøroyrar Kommunu. Tað ger tað munandi einfaldari at kunna seg um hvørjar ...
Innlendismálaráðið hevur í skrivi dagfest 24. mars 2014 góðkend broyting í byggisamtyktini fyri Tvøroyrar Kommunu. Tvøroyrar ...
Tvøroyrar Býráð hevur tann 11. juni 2014 samtykt broytingaruppskot til byggisamtyktina. Økið “D: Havnaøki” broytir navn til “D1: ...
Tvøroyrar Býráð hevur samtykt fleiri broytingaruppskot til byggisamtyktina fyri Tvøroyrar Kommunu.
Talan er um størri og smærri broytingar av plankortinum ...
Innlendismálaráðið hevur í skrivi dagfest 15. november 2012 góðkend endurskoðaða byggisamtyktina fyri Tvøroyrar Kommunu.Tvøroyrar Kommuna ...


text:
Góðu námsfrøðingar - Hjartaliga til lukku við útbúgvingini!
Á hátíðarløtu í Norðurlandahúsinum fríggjadagin 27. juni helt Annika Antoniussen, útbúgvingarleiðari, røðu fyri nýklaktu námsfrøðingunum.
Og eisini hjartaliga til lukku til øll tykkum, sum fáa prógv í dag.
Tað er ein heiður fyri meg at skula siga nøkur orð til tykkum námsfrøðingar í dag.
Hetta er ein stórur og gleðiligur dagur har vit fáa 28 nýggjar námsfrøðingar, sum skula í starv innan námsfrøðiliga øki, sum umfatar smá og stór børn, ungdóm, menniskju við serligum tørvi og eldri menniskju.
Eg havi verið so heppin at hava fylgt tykkara lestrarferð seinastu fýra árini. Tað hevur verið ein gleði at sæð, hvussu tit hava lagt alla orku í lesnaðin og sæð, hvussu tit hava ment tykkum. Tit hava givið tykkara ýtarsta á skeiðum, linjum - við uppgávum, starvslærum, B.Ed. og YRV. Hetta hevur kravt, at tit hava lisið, kannað, granskað, reflekterað, tulkað, skipað og skrivað. Verið gjøgnum óteljandi próvtøkur, sum eisini hevur kravt, at tit munnliga megna at seta orð á tað, tit hava arbeitt við og tykkara vitan.
Vit lærarar hava eygleitt tykkum í undirvísingini, í gongini og tá tit hava sitið og arbeitt á skúlanum við ágrýtni, áhuga og áhaldni. Tit hava mangan sæð troytt út, men hava tó hildið fram.
Týdningarmiklasta er tó, at tit megna at knýta vitanina til praksis, hvussu hendan vitan kann setast í verk og er hetta tann avbjóðingin, sum av álvara byrjar nú tit fáa prógvið og skula í starv.
Lestrartíðin hevur uttan iva tikið tíð og orku frá teimum næru og kæru, og uttan stuðul og eggjan frá familjuni hevði tað verið trupult hjá tykkum lesandi at megna hesa útbúgvingina. Tí eiga vit eisini at ynskja tykkum til lukku, og takka fyri tykkara innsats.
Tit eru nú ein partur av pedagogyrkinum, sum tit skula vera við til at skapa og mynda víðari.
Hetta leiðir meg til ein lýsing av 1. mai kvøldsetuni í Læraraskúlahøllini í 1979, sum eg fari at lesa upp frá einum teksti hjá Jóanes S. Nielsen:
"Á reyðu 1. maj kvøldsetuni í Læraraskúlahøllini í 1979 gekk Hjørdis Johansen inn á tann stóra pallin við guitara í hond. Týpist fyri eina hvíta kvinnu fyri 25-30 árum síðani, rammaði eitt veldugt tyssi av afrokrúllum andlitið inn. Hon var í knæsíðum kjóla við breiðum belti um miðjuna, og við mikrofonstativið steðgaði hon, hongdi guitarin um hálsin og læt tann nýgjørda sangin í Barnagarði duna út yvir tann fullsetta salin"
Hetta brotið vísur á eina tíð, har tað bert vóru 5 barnagarðar í Føroyum og tískil vóru tað fá børn sum gingu í barnagarð. Innihaldið í sanginum Í Barnagarði vísti á, at tað var gott at ganga í barnagarð, heldur enn at vera heima einsamallur og ongan hava at spæla við. Ivasamt var, um tað í heila tikið var ein barnasangur. Boðskapurin bleiv tó móttikin við einum ávísum skepsis. Sangurin skuldi heldur skiljast sum ein fagnaðarkvøða til pedagogyrkið, sum hesa tíðina ikki var so høgt í metum. Hetta vísur á eina brotlinju, eitt paradigmuskifti, í søguni, tá 80'ini og 90’ini bóru við sær eina stóra broyting í hvønndagslívinum hjá serliga mammum og børnum, sum samstundis hevði við sær eina menning á námsfrøðiliga økinum. Støðan í dag er, at 84,5% av øllum børnum eru í barnaansing og ber hetta við sær, at sangurin nokk er meira tíðarhóskandi í dag enn í 1979.
Innan serøkið fór serforsorgin undir virksemi í Føroyum í 1973, og fyrstu bústovnarnir til evnaveik lótu upp sama árið, sum loyvdi føroyingum, sum búðu á Rødbygaard, at koma heim aftur til Føroya. Hetta var bert ein byrjan til ta menning sum vit síggja úrslitið av í samfelagnum í dag.
Nógvar broytingar hava verið á pedagogiska økinum seinastu 50 árini og tað føroyska samfelagið er í dag skipað við eini seinmodernaðari familju, har bæði mamman og pápin mangan arbeiða úti. Hetta ber við sær, at tær umsorganaruppgávur, sum familjan vanliga tók sær av, eru vorðnar ein uppgáva sum pedagogarnir partvís og í samstarvi við foreldur varða av á stovnum.
Hóast pedagogyrkið ikki hevur eina langa siðvenju, so er yrkið vorðið eitt tað týdningarmesta starvið í samfelagnum í dag, har tit sum námsfrøðingar við umsorgan skula menna, mynda og menta okkara kæru.
Sum námsfrøðingar hava tit førleikar til við tolsemi at arbeiða viðurkennandi við tí ymiskleika, ið eyðkennir tað einstaka menniskjað og møta tørvinum hjá hvørjum sær.
Tí sum H.A. Djurhuus skrivar í yrkingini “Tey standa og vagga”:
Tá verða tey øks at tagna,
tí tað segði dáin satt:
hvønn vøkstur Gud hevur fagnað
og hvør eigur lívsins rætt
Seinastu 4 árini hava tit ment tykkum í lesnaði, men at hava tikið eina útbúgving merkir ikki at vera liðugur við at læra. Hendan menning er ein áhaldandi menning, sum má halda fram alt lívið.
Eg vil ynskja tykkum blíðan byrð og alt tað besta á yrkisleið tykkara.
Og enn einaferð hjartaliga til lukku.
Annika Antoniussen
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
MFS Seturskafé á Hvonn
Eitt heilt vanligt tiltak uttanlands er Seturskafé. Her hittast lesandi til hugnaligt prát, oftast fríggjadag seinnapart. Á hendan hátt mennist eitt livandi lestrarumhvørvi. Eisini í Føroyum hava lesandi høvi til at hittast á Seturskafe, her á Hvonn í Tórshavn, hvønn fríggjadag frá kl 14 til kl 17. Tá verður givin avsláttur til tey lesandi.
Tær komandi seks vikurnar fer MFS at luttaka á hesi Seturskafé. Hvønn fríggjadag frá kl 15:30 til 16:30 fara tey at hava eitt prát við eitt politiskt ungmannafelag. Prátið fer at snúgva seg um útbúgving og um, hvørja støðu tey politisku ungmannafeløgini hava til útbúgving og tað, ið har hoyrir til. Fyrsta tiltakið verður komandi fríggjadag 11.mars 2011.
Møguleiki verður eisini fyri at fáa eitt prát við MFS-nevndina og at tekna seg sum lim í MFS. Limaskapur er ókeypis.
Tey, ið manna MFS-Føroya nevndina, eru:
Teitur Vágadal
formaður
Maria í Skorini
varaforkvinna
Guðrið S. R. Poulsen
skrivari
Pætur Vágadal Joensen
nevndarlimur
Rita Dam Simonsen
nevndarlimur
Johann J. Petersen
nevndarlimur
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Um fráverur og uppmøting
Er barn tykkara er sjúkt, skal tað fráboðast. Tit kunnu senda mær sms ella lata barnið hava seðil við, tá ið tað kemur aftur í skúla. Um vit ikki fáa boð, verður tað skrivað í fráverubókina sum "uttan loyvi".
Tá ið tit ynskja at biðja um frí í ein ella tveir dagar, skulu tit hava loyvi frá flokslæraranum frammanundan.
Um tit ynskja fríloyvi til barnið í meira enn tveir dagar, mugu tit skriva teldupost til Skúlatrøð. Teldupostadressan er: skulatrod@skulin.fo
Møtið til tíðina
Vinarliga latið børnini møta til tíðina. Tað órógvar sera nógv, at so nógv koma ov seint. Tá ið børnini koma ov seint verður tað viðmerkt í fráverubókina.
Meir um fríloyvi
Klaksvík tann 11. september 2018
Góðu foreldur!
Ein áheitan viðvíkjandi frítøku av næmingum í skúlatíð.
Alsamt fleiri foreldur biðja frí til síni børn í samband við uttanlandsferðir og tílíkt. Hetta ávirkar sjálvandi undirvísingina hjá barninum eins og hjá hinum næmingunum í flokkinum.
Vit vilja tí vinaliga heita á tykkum foreldur um ikki at leggja uttanlandsferðir og annað í skúlatíðini hjá børnunum.
Vinaliga
Vegna skúlan Vegna skúlastýrið
Vagn Foldbo, skúlastjóri Mildrid á Lógv, forkvinna


text:
Ingi Samuelsen
28.06.2015 - 22:48
Ítróttur > Ítróttur - Triathlon
Hann sá annars rættiliga frískur út, tá hann kom upp á strondina eftir svimjingina, men tá hann kom heim eftir súkklutúrin sá hann alt annað enn gott út – stóra føroyska mannliga vónin í triathlon, Guðmundur Joensen.
Eftir súkklutúrin valdi hann at gevast. Úti á renniteininum stóðu fleiri spentir føroyingar og bíðaðu. Ein fyri og annar eftir komu framvið, men eingin Guðmundur.
Tað er ikki eydnast okkum at fáa neyvu orsøkina fyri, at Guðmundur gavst eftir súkklutúrin, men okkurt er hent.
Flestu søgurnar søgdu, at hann var vorðin sjúkur á túrinum. Møguliga tí hann hevði svølgt sjógv á svimjitúrinum. Sagt var, at hann hevði spýð og var heilt illa fyri.
Tey, ið sóu Guðmund koma inn til skiftiøkið sóu skjótt hvønn veg tað bar. Tað er als ikki vanligt at síggja hann koma gangandi við súkkluni og ikki rennandi.
- Guðmundur við vera við millum tey bestu. Har er eitthvørt álvarsligt hent, segði Evald Rasmussen, ein av leiðarunum, sum ikki kendi orsøkina til at favoritturin var givin.
Eftir at hava boðað kappingarleiðsluni frá, at hann gavst, rýmdi Guðmundur, og einki sást meira til hansara.
- Trist fyri hann, vóru flestu á einum máli um, tí ongin ivi er um, at Guðmundur Joensen hevur arbeitt óhugnaliga hart upp til júst hesa kappingina. Hann hevði sett sær høg mál, men ætlanirnar brustu á einum – eftir øllum at døma – miseydnaðum súkklutúri onkrastaðni eystan fyri St. Helier.
Hinir tríggir føroyingarnir komu á mál í øllum góðum. Andras Joensen gjørdist nr. 41 í tíðini 2 tímar og 19,2 minuttir, Kári Davidsen gjørdist nr. 55 í tíðini 2 tímar 34,5 sekund og Hanus Debes Joensen gjørdist nummar 59 og næstseinastur í tíðini 2 tímar og 43,6 sekund.


text:
Arbeiðarafeløgini í Samtak – Føroya Arbeiðarafelag, Havnar Arbeiðarafelag, Klaksvíkar Arbeiðskvinnufelag og Klaksvíkar Arbeiðsmannafelag – hava undirskrivað tvey ára semju við Føroya Arbeiðsgevarafelag.
Semjan inniber eina lønarhækking á 5,25 kr. yvir tvey ár og nýggja viðbót fyri starvsaldur, umframt ymiskar aðrar ásetingar og ábøtur í sjálvum sáttmálanum.
Samráðingarnar vóru drúgvar, og báðir partar strektu seg langt fyri at finna eina semju.
”Tað gleðir okkum, at reallønin hjá einum arbeiðara hækkar, og samlað sæð eru vit rímiliga væl nøgd” segði Georg F. Hansen, formaður í Føroya Arbeiðarafelag, tá semjan var undirskrivað.
Nýggi tvey ára lønarsáttmálin, ið bleiv undirskrivaður 6 maj, gevur samlað sæð eina lønarhækkan á 5,25 kr., nýggja og sera tiltrongda starvsaldursviðbót fyri 11 ára starvsaldur (2017) og greiðari og betri ásetingar um yvirtíðarløn sunnu- og halgidagar.
Nýggji sáttmálin hjá arbeiðarafeløgunum liggur nakað omanfyri aðrar sáttmálar, sum eru gjørdir í 2016, og hetta ger, at munurin millum ein arbeiðara og aðrar lønarbólkar minkar.
Tímalønin verður í 2016: 123,09 kr., í 2017: 125,69 kr.
Ì 2017 fer tímalønin hjá einum arbeiðara sum hevur 11 ára starvsaldur at liggja á kr 131,66.
Nýggji sáttmálin hevur eisini við sær, betri sømdir fyri vaktarfólk á skipum og tey sum eru fyri einum arbeiðsóhappi. Umframt hetta, so er nýggjur sáttmáli eisini gjørdur fyri bussførarar og fyri pelagisku virkini.


text:
Vælkomin til Sjóvinnustýrið - Faroese Maritime Authority
Vátta vinnubræv
Finn eitt sjóvinnubræv við at skriva navn ella nummar í teigarnar.MEIRA
Leiðbeining til klassan
Leiðbeining frá Sjóvinnustýrinum í sambandi við skipasýn.MEIRA
Mynstring
Her kunnu reiðarí mynstra sjófólk online.MEIRA
Skaðafrágreiðingar
Skaðafrágreiðingar um vanlukkur um borð á føroyskum skipum.MEIRA
Sjúka og vanlukkur
Fráboðanarskjøl o.a. í sambandi við vanlukkur á sjónum og vakttelefon.MEIRA
Regluportalurin
Her finnur tú upplýsingar um galdandi reglur og lógir.MEIRA
Søk sjóvinnubræv online
Søk um sjóvinnubræv, viðurkenningarprógv og loðsfrítøkuskjal her.MEIRA
Manningarskjøl
Her síggjast dagførd manningarskjøl hjá øllum skipum í FAS og Føroya SkipaskrásetingMEIRA
Skráseta / strika
Tíðindi
RITAN – skaðafrágreiðing tøkDen Maritime Havarikommission er nú liðug við frágreiðingina um…
Dagføringar í teknisku kunngerðunum hjá Sjóvinnustýrinum15. juli komu dagføringar í 5 ymiskum tekniskum kunngerðum…
Nýggj útbúgvingar- og førleikakrøv til manning við LNG-skipumKunngerð um serlig førleikakrøv til manning við skipum, sum…
Tómt
Herd førleikakrøv til sjófólk, ið sigla í PólhøvumKunngerð um førleikakrøv til manning við skipum, ið sigla…
Sjóvinnustýrið endurnýggjað góðskugóðkenningFólk frá danska góðskufelagnum, Force Certification A/S, hava seinastu…
Tíðindaskriv: Ársins Skip 2017FURE NORD er Ársins Skip 2017 Sjóvinnustýrið boðar frá,…
Tómt
FAS: Ársins Skip 2017 – FURE NORDFURE NORD er Ársins Skip 2017 Á 2. plássi…
Kunngerð um luftdálking frá skipum lýstKunngerð um luftdálking frá skipum er nú lýst. Talan…
Eimskip valdi FASNýggja skipið hjá Faroe Ship, Selfoss, varð skrásett í…


text:
Bergen Swim Festival, 4. – 6. mai 2007, sum er vikuskiftið eftir FM. Ein minicruise við hotelluppihaldi og morgunmati kostar vist nokk 2.638 krónur (um eg havi fatur á rætta tíðarskeiði har), men svimjarar kunnu sikkurt fáa tað bíligari við at droppa hotellið og heldur brúka tilboðið frá Festivalinum um yvirnátting fyri 100 (norskar) kr, morgunmat fyri 50 og frokost og náttverða fyri 80.
Eg vildi persónliga elskað at farið við sum áskoðari, um nakrir av okkara góðu svimjarum fóru yvir at buka norðmennirnar av 🙂


text:
SAVE OUR SPORT!
BODYSUITS: THE SERIOUS THREAT TO THE VERY NATURE OF COMPETITIVE SWIMMING
So áleypandi er yvirskriftin á hesari greinini í Swimming Science Journal:
http://coachsci.sdsu.edu/swimming/bodysuit/table.htm
Tey nevna at hóast øll fáa somu drakt, so eru tað summi sum fáa meira nyttu av teimum enn onnur. Tað kann vera at tey hava sama skap sum teir svimjarar sum draktin er skapað til at vera skræddaraseymað til (ja, kanska tey vóru ein av hesum útvaldu svimjarum). Men faktiskt er tað øvuta eisini galdandi, at summi kanska fáa meira hjálp burtur úr draktini netupp tí tey annars ikki náttúrliga hava optimala skapið.
Man kann hugsa at ein ógvusliga kraftigur svimjari fær eyka nógv burtur úr draktini, tí at hon kroystir hann niður í eitt skap sum meira líkist einum náttúrligum svimjara… samstundis sum hann tó sjálvandi enn hevur sína størri megi at spæla við. Út rúka so tey langu spjótini, til frama fyri vøddamenn sum Bernard og Poulsen.
Hartil er tað jú so, at kvinnur fáa meira nyttu burtur úr draktini enn menn. Kvinnur hava náttúrliga hægri feittprosent og størri rumpu og bróst, sum draktin nú kroystir niður í mannfólkaskap, samstundis sum at feittprosentið gevur teimum betri uppdrift. Nú kappast menn og kvinnur gott nokk í hvør sínum bólki, men tað hevur kanska allíkavæl moralskan týdning. Og hartil mugu vit so absolutt ansa eftir við úttøkutíðum og líknandi, ikki at skera yvir ein kamb, um kvinnur fáa meira kunstiga hjálp enn menn. Tak t.d. gullnálir – er trupulleikin hjá Kára á Høvdanum kanska ‘bara’, at hann er ov klænur í mun til genturnar?
Eg vevji mínar egnu myndir og føroysk dømi upp hatta har her omanfyri, men prinsippini eru úr hasari greinini í Swimming Science Journal. Fann hana við at lesa okkurt eisini kritiskt á SwimmingWorldMagazine, beint sum eg annars helt at hesi kanska ikki skrivaðu kritiskt um nýggju draktirnar, fyri at verja sínar lýsingainntøkur. Men jú, Brent Rutemiller tosar har um nýggju tøknina sum eskjuna hjá Pandora, ið ikki fæst aftur nú hon er latin upp.


text:
Starvsnevnd SSF avgjørdi herfyri at ógilda tær kravtíðir sum vóru ásettar til HM í Shanghai í 2011, fyri í staðin at nýta nágreinliga tey krøv sum altjóða svimjisambandið FINA nú eftirfylgjandi hevur ásett. Starvsnevndin samtykti eisini formliga at nýta somu kravtíðarskipan til NJM 2010, sum nýtt varð til NJM 2009, og hesar kravtíðir eru tí eisini dagførdar á www.ssf.fo. Og nú eg var í gongd, varð sorteringin á metlistunum eisini broytt, so at raðfylgjan meira minnir um hana sum t.d. FINA nýtir.
Upprunaliga vóru føroysku kravtíðirnar til HM í Shanghai í 2011 roknaðar sum triðbesta tíð á HM í Rom 2009 pluss 7%, um kravtíðin varð klárað í 50 metra hyli, og síðani sum hendan kravtíð minus 2%, um kravtíðin varð klárað í 25 metra hyli. Triðbesta tíð í 50 frí hjá kvinnum á HM í Rom var til dømis 23.99 sekund, sum gav kravtíð 23.99 + 7% = 25.67 sekund í 50 metra hyli, og 25.67 – 2% = 25.16 í 25 metra hyli. Hetta við at leggja ein prosentsats afturat triðbestu tíð frá seinast, er nú skipanin sum generelt verður nýtt til áseting av kravtíðum hjá SSF, uttan til Oyggjaleikir, har kravtíðin nú er silvurmerkjatíðin frá seinast.
Altjóða svimjisambandið FINA ásetti so nú tann 21. januar sínar egnu kravtíðir til HM í Shanghai 2011, sum sjálvsagt eru ófrávíkiligar. Londini kunnu ikki longur sjálvi velja at senda tveir luttakarar við til hvørja einstaku kapping á HM, um ikki báðir klára eina rættiliga harða “A” kravtíð. Men londini kunnu senda éin luttakara til hvørja einstaku kapping á HM, um viðkomandi klárar eina eitt sindur linari “B” kravtíð. Og um eingin svimjari úr landinum klárar nakra kravtíð, so kann landið velja at senda éin mannligan og éin kvinnuligan luttakara til heimsmeistarastevnuna, líka mikið hvørja tíð tey klára. Sí skjalið her, til at lesa nágreiniligu orðingina hjá FINA.
Eg havi spurgt meg fyri hjá FINA, um hvussu tey áseta sínar “A” og “B” kravtíðir. Sjálvur FINA stjórin Cornel Marculescu svaraði, at skipanin er hendan:
Kravtíðir í greinum sum eisini eru OL greinar:
- “A” kravtíðirnar eru tær somu sum “A” kravtíðirnar til OL í Beijing í 2008 (sum vóru miðal 16. pláss á alheims styrkilistanum 2004/2005… uttan í 200 bringu og 200 rygg, har tær vórðu justeraðar av tíð at hesar tíðir vóru verri enn tær til OL í Athen í 2004)
- “B” kravtíðirnar eru “A” kravtíðirnar pluss 2.5% (har “B” kravtíðirnar til OL í Beijing í 2008 vóru “A” kravtíðirnar pluss 3.5%)
Kravtíðir í greinum sum ikki eru OL greinar:
(50 rygg, 50 bringa, 50 firvald, 800 frí menn, 1500 frí kvinnur)
- “A” kravtíðirnar eru 25. pláss á HM í Rom í 2009
- “B” kravtíðirnar eru 25. pláss á HM í Rom í 2009 pluss 2.5%
Starvsnevnd SSF staðfesti við at samanbera kravtíðirnar hjá okkum við tær hjá FINA, til Shanghai 2011, at ógvuliga lítil munur var á okkara kravtíðum, og hesum “B” kravtíðum hjá FINA. Sum heild er talan um eina lítla linking av kravtíðum, sum tó samstundis herðast við tað at tey nú skulu klárast á serliga útvaldum kappingum (uttanlanda) í 50 metra hyli, og við tað at “B” kravtíðin bara gevur atgongd til HM hjá éinum føroyskum svimjara í hvørjari kappingargrein. “A” kravtíðirnar eru væl harðari enn upprunaligu kravtíðirnar hjá SSF; og ein skjótt avgerð varð tí tikin um, at innføra krøvini hjá FINA nágreiniliga sum tey eru, eisini um krøv hjá okkum.
Starvsnevndin avgjørdi formliga á sama fundi, at brúka somu skipan og sama prosentsats til útrokning av kravtíðum til Norðurlendsku JuniorMeistarastevnuna í 2010, sum nýtt var til NJM 2009. Hesar síggjast tí her á ssf.fo.
Og at enda kom hitt eisini uppá pláss, við sorteringini av metum á offisiellu metlistunum hjá SSF. Ein rímiliga einfaldur spurningur, sum tó var eitt sindur trupul at loysa reint tekniskt, um ikki skipanin skuldi gerast óneyðuga kompleks.
Vegna Svimjisamband Føroya
Rókur í Jákupsstovu


text:
Fyritøkur hava góðar møguleikar í Horizon 2020.
Smáar og miðalstórar, innovativar fyritøkur, sum miðja ímóti at koma á altjóða marknaðin við sínari framleiðlsu kunnu søkja um stuðul og fígging gjøgnum SME Instrument.
SME Instrument er partur av EIC, European Innovation Council, sum veitir ráðgeving og vegleiðing í allari tilgongdini at fáa framleiðsluna á marknaðin.
Tað eru tríggjar fasur í SME Instrument og ætlanin við skipanini er, at fyritøkan við stuðli úr fyrstu fasuni skal mennast soleiðis, at bæði framleiðsla og fyritøka eru klár at søkja í aðru fasu, har til ber at søkja enn størri stuðulsupphædd. Triðja fasan er fígging til virksemi og eginkapital í fyritøkuni.
Higartil hava 3 føroyskar fyritøkur fingið stuðul áljóðandi 50.000 evrur fyri umsókn í fyrstu fasuni í SME Instrument.
Tá ið søkt verður um stuðul, kann tað vera gott at hava vegleiðing um umsóknina og hvussu hon skal skrivast. NCP netverkið, Access4SME, hevur gjørt eina vegleiðing, sum kann heintast her
EASME, sum er skrivstovan í Horizon 2020, lýsir stuðulsmøguleikarnar í stuttum her
NCP netverkið 'Access4SMEs' hevur gjørt amboð til fyritøkur, sum ger tað lættari at lýsa og vísa, hvussu ætlanin er at koma á marknaðin og at náa settum málum. Við hesum amboði verður lættari at skráseta tað, sum ætlanin er at útvega og gera, meðan verkætlanin er í gongd. Royn amboðskassan her
Í Føroyum ber til at seta seg í samband við Vinnuframa ella við Granskingarráðið, sum hýsir føroysku NCP tænastuni.


text:
22. oktober, 2014
"Ein vinur kann vera ein fremmandur frá í gjár"
7.000 núlivandi føroyingar fara at liva við sálarligari avbjóðing. Altso 7.000 føroyingar kunnu vænta sær minst eina ferð í lívinum at fáa brúk fyri fakkønari sálarhjálp í styttri ella longri tíð!
Øll menniskju hava rætt til eitt virðiligt lív - tað leggur lógarverk okkara í øllum førum upp til. Men ein kann loyva sær at ivast í, um hetta sæst aftur í veruleikanum, tá fólk kenna seg noydd til at reka fýra ung fólk við sálarligum avbjóðingum úr einum grannalagi.
Tað er skeivt at reka fólk burtur, uttan mun til, hvørja orsøk fólk halda seg hava. Ávísir samfelagsbólkar eru tó so tabuiseraðir, at fólk kenna seg noydd til at reka hesar samfelagsbólkar burtur - og tað at onkur sær seg noyddan til at gera tað, kann bara vera, tí at vit sum samfelag ikki hava verið nóg dugnalig til at kunna.
Hvat er sálarsjúka? Tað kann vera, tá ein persónur er vorðin óarbeiðsførur við strongd. Tað kann vera ein persónur, ið aftaná ferðsluvanlukku hevur angist, og tað kann vera ein persónur, ið aftaná skúlagongd við nógvari happing hevur tunglyndi.
Av tí at talið av persónum, ið hava ella fara at fáa sálarsjúku, er so høgt, mugu vit skilja, at vit sjálvi kunnu gerast sjúk, og at vit sjálvi kunnu gerast avvarandi.
Nógvir fordómar eru knýttir at sálarsjúku, og hetta tabu ger, at fólk kunnu hava ilt við at umgangast sálarsjúk. Vit halda næstan, at sálarsjúka smittar, at tey kunnu vera vandamikil ella at tey gera, at tað verður keðiligt at búgva í grannalagnum - men hetta passar ikki. Tað finst einki grannalag í Føroyum, sum ikki longu hevur fólk við sálarligum avbjóðingum – og allar oftast eru hesi fólkini væl dámd, og fólk í grannalagnum eru glað fyri at hava tey har.
Psykiatriski depilin á Landssjúkrahúsinum varð bygdur fyrst í 70’unum við 100 seingjarplássum. Í dag er talið av seingjarplássum komið niður á eini 40. Sambært Eyðuni Joensen (fyrsti sálarfrøðingur í Føroyum) vóru tað fleiri enn 100 sjúklingar, tá tað stóð harðast á, men tað er vorðið gjørligt at minka um talið av seingjarplássum, tí at viðgerðin fyri sálarsjúku er vorðin nógv betri, soleiðis at fólk við sálarligum avbjóðingum nú hava møguleikan at fara út aftur í samfelagið.
Av hesum sama er tað fantastiskt, hvørja ferð nýggj tilboð koma, sum loyva fólki út í samfelagið aftur – tey fara út fyri at gerast frísk, fyri at fáa tað betri, og fyri at vera saman við fólki, sum tey kunnu njóta avmarkaðu tíðina, vit øll liva saman í. Tey fara út, tí tey og teirra hjálparfólk vita og vænta, at tey fáa tað betri av tí og eru nóg frísk til tað.
Byggingin hjá Bústøðum við Íslandsvegin, har ætlanin var, at ung fólk við sálarligum avbjóðingum skuldu fáa nakrar íbúðir, kundi verið eitt dømi um, at fordómarnir trívast alt ov væl í Føroyum. Nú hevur Íslandsvegur so meldað klárt út, at har hevur eingin undirskriftainnsavnan verið, so ógerðin má liggja aðrastaðni í skipanini. Tó er eingin ivi, at ómetaliga nógv fólk verða særd, tá tað frættist, at fólk í einum grannalagi hava savnað undirskriftir inn, tí tey ikki vildu hava sálarliga avbjóðaði fólk í grannalagnum. Tað merkir tó ikki, at grannarnir eru ring fólk - her hava vit øll eina ábyrgd at kunna.
Vit í Sosialistisk Ung meta, at óttin fyri tí ókenda er veruligi trupulleikin. Hóast vitanin innan psykiatriina er tvífaldað seinastu 20 árini, er vitanin millum fólk rættiliga avmarkað, og av tí sama eru fordómarnir nógvir. Vit eiga at lata upp fyri vitanini, gera ein enda á fordómunum og virða ymiskleikan. Gera vit tað, verða Føroyar eitt betri stað fyri øll!
Tað at ein hevur sálarligar avbjóðingar ella er sálarsjúkur, merkir ikki, at ein er sjúkan. Ein er fyrst og fremst eitt menniskja sum øll onnur. Allir teir føroyingar, ið eru sálarliga avbjóðaðir, eru vinfólk, børn, foreldur og systkin hjá okkum.
Eitt gamalt orðatak er, at ein vinur kann vera ein fremmandur frá í gjár. Teir føroyingarnir í túsundtali, ið hava sálarligar avbjóðingar, eru líka góð, deilig og fantastisk fólk sum øll hini, ið ikki eru sálarliga avbjóðað – tey eru vinir okkara, ikki fremmandafólk.
Við javnaðarkvøðu
Nevndin í Sosialistisk Ung
Niels Finsensgøta 14, FO-100 Tórshavn, Tlf +298 250920, suforoyar@hotmail.com


text:
Filmsýning á Álastevnu
Føroyski leikstjórin, Andrias Høgenni, fer at sýna føroyskar stuttfilmar á Álastevnu 2018.
Føroyska filmsvinnan er vaksin ómetaliga nógv tey seinastu árini, og hvørt ár verða enn fleiri filmar framleiddir í Føroyum ella av føroyingum. Andrias fer at vísa okkum ein fjølbroyttan hóp av filmum, sum eisini avspegla stóru menningina innan føroysku filmsvinnuna í dag.
Stuttfilmarnir verða vístir í konsertsalinum, Hybrid, leygardagin og sunnudagin. Sí skrá niðanfyri:
Leygardagur 22. sept. kl. 16:00-18:00
Munch: 14 min
Myndamálarin 5 min
111 gódir dagar 26 min
Alda 7 min
Kom og dansa 15 min
Loyniligur filmur 20 min
Tilsamans: 1 tími og 27 minuttir
Sunnudagur 23. sept. kl. 12:30-14:00
Et knæk 19 min
Tunnan 28 min
Aarslev Enge 38 minuttir
Tilsamans: 1 tími og 25 minuttir
Gevið gætur, tað eru einans uml. 60 sitipláss í Hybrid